| #### CAPUT VIII. Quae vel qualiter prodigia in coelo data intelligi voluit, quando sol in tenebras, et luna in sanguinem conversa sit. |

| #### #### Post signa quae in terra data sunt non intacta relinquere libet, illa quoque prodigia, quae in coelo data sunt: Sicut enim idem propheta dixit: Sol convertetur in tenebras, et luna in sanguinem (Joel. II), ita factum est. Nam in passione Domini sol obtenebratus est (Matth. XXVII), licet luna in sanguinem versa, palam hominibus apparere non potuerit. Quod et si littera deficit, manet tamen fundamentum propheticae veritatis, quia vere malum, hujus prodigium solis obtenebratio exstitit, et quod per sanguineum lunae aspectum daretur intelligi, si palam hominibus in sanguinem versa parere potuisset, infelici generationi accidit, quod fortassis Petrus exponere devitans, hoc tantum pro tempore dixisse contentus est! Salvamini a generatione ista prava (Act. II). Quid enim significabat obtenebrati solis prodigium, nisi illam quae tunc facta est, et ex tunc permanet, caecitatem Judaeorum? Nam quia solem justitiae sibimet exstinguebant, recte in obtenebratione solis hujus prodigium suae caecitatis aspiciebant. Porro lunae globus in illa obtenebratione quomodocunque se habuerit, luna illis in sanguinem versa est. Luna, inquam, id est Pascha suum prodigioso scelere totum Christi sanguine cruentatum est. Faciebant enim Pascha secundum lunae cursum decimo quarto die ad vesperum, quando luna plenissima est, comedebant agnum secundum legis mandatum (Exod. XII). Idcirco per lunam recte intelligimus Pascha Judaeorum. Constat autem quia quando Pascha illud celebrabant, qua vespera suum agnum comederant, eadem Dominum nostrum, verum Dei Agnum comprehenderunt, et tota nocte derisum, mane tradiderunt Pilato, multum insistentes ut suspenderetur in ligno: Crucifige, crucifige, clamantes, sanguis ejus super nos, et super filios nostros (Matth. XXVII). Igitur, quia suum Pascha, suum plenilunium sanguine Christi infelices homicidae cruentaverunt, recte dicamus quia luna eorum in sanguinem versa est. Ex tunc enim Pascha illorum Sabbata et neomenias eorum, et omnes festivitates illorum odivit anima Dei, dicens: Manus enim vestrae plenae sanguine sunt (Isa. I). Nec vero illud vacat quod propheta idem cum pronuntiasset quinque haec prodigia, sanguinem, et ignem et vaporem fumi, solem convertendum in tenebras, et lunam in sanguinem, continuo subjunxit, antequam veniat dies Domini magnus, et horribilis (Joel. II). Quod tale est, quale illud quod in Evangelio de semetipso Dominus ipse dicit: Nam sicut fulgur coruscans de coelo, in ea quae sub coelo sunt fulget, ita erit Filius hominis in die sua. Primum autem oportet illum multa pati, et reprobari a generatione hac (Luc. XVII). Quod, inquam, prodigia illa praedicebantur fieri antequam veniret dies Domini magnus et horribilis, idem est, ac si diceretur: Primum oportet illum multa pati, et a generatione prava reprobari, antequam et majestate sua sicut fulgur de coelo coruscans veniat ad judicandos vivos et mortuos magnus et terribilis. Hoc nimirum Petrus praesente Spiritu intelligentiae illustratus non ignorans, prudenter pro tempore dicere contentus est: Salvamini a generatione ista prava, Subauditur, ne et vobis pariter in tenebras sol, et in sanguinem convertatur luna. ####  |