| #### CAPUT 3 |

| #### #### Igitur adorandam sanctae Trinitatis gloriam, in hac peregrinatione quaerentes, operum ipsius speculum sensibus nostris admovemus, ut quia pro conditione mortalitatis infirmos adhuc oculos in splendorem majestatis ejus figere non valemus, saltem opera ejus contuentes in lumine ejus aliquantulo, sine errore ambulemus. Est autem tripartitum ejusdem Trinitatis opus, a conditione mundi usque ad finem ejus. Primum est ab exortu primae lucis usque ad lapsum primi hominis. Secundum, ab eodem lapsa primi hominis usque ad passionem secundi hominis Jesu Christi Filii Dei. Tertium, a resurrectione ejusdem usque ad saeculi consummationem, id est generalem mortuorum resurrectionem. Et primum quidem Patris, secundum autem Filii, tertium vero Spiritus sancti proprium opus est. Plane inseparabilis Trinitas, unus Deus inseparabiliter operatur. Verumtamen singulis horum, id est, Patris et Filii, et Spiritus sancti, sicut personae proprietas, ita et in perfectione mundi consideranda est actio propria, videlicet ut Patris creatio, Filii redemptio, sancti Spiritus proprium sit opus creaturae innovatio Denique, cum Pater per Verbum omnia facit, et Spiritus sanctus superfertur aquis, cooperantur quidem duae personae uni operanti. Verumtamen ipsa Verbi dictio, vel Spiritus emissio, propria Patris actio est. Item cum Filius, id est, Verbum Patris, ad salvandum mundum ingreditur, Pater quidem illud de corde suo eructat in uterum Virginis, et Spiritus sanctus corpusculum illi de materna substantia compingit, et sic duae personae cooperantur uni operanti: Verumtamen sola Filii persona est, quae carne induitur, pariterque moritur. Nihilominus cum Spiritus sanctus per ejusdem Filii passionem in peccatorum remissionem datur, Pater quidem, ut ille protendat viscera sua super nos hactenus juste contenta, misericorditer laxat, et redivivus Filius hominibus insufflat, et sic duae personae uni cooperantur verumtamem propria Spiritus sancti persona Patris et Filii donum vel gratia est, tota exornatio creaturae rationalis est. ####  |