| #### CAPUT IV. De percunctatione serpentis dicentis ad mulierem: |

| #### ####
| #### “Cur praecepit vobis Dominus, ne comederetis.” |
#### #### Qui dixit ad mulierem: Cur praecepit vobis Dominus ne comederetis de omni ligno paradisi? Cur, nisi quia caupo nequissimus est, suam interrogationem mendacio polluit, dicendo: Cur praecepit vobis Deus ne comederetis de omni ligno paradisi? Quamvis enim quod sub interrogatione profertur nec verum nec falsum sit, mendacium tamen hic serpens manifeste sibilavit, rem sicut erat se nescire simulans, ut paulatim felle suo miseram audientis venenaret animam. Non dixit: Cur praecepit vobis Deus ne de illo uno comederetis, sed de omni, inquit, ligno paradisi? Cur ergo nisi ut, sicut jam dictum est, paulatim serpendo venenum odii, quo ardebat ipse contra Creatorem, magis ac magis injiceret homini, et cum aggeratione quasi indigni praecepti conflaret indignationem, excitaretque audaciam rebellandi? Et vide quanta subtilitas fallaciae deceptoris. Tria nempe dixerat Dominus Deus: Ex omni ligno paradisi comede. Hoc unum est. Aliud vero: De ligno autem scientiae boni et mali ne comedas. Tertium quoque: In quocunque enim die comederis ex eo, morte morieris. Hoc ultimum quod ait, in quocunque die comederis ex eo, morte morieris, quasi nesciat, dicit: Cur praecepit vobis Deus? Superiora duo scilicet ex omni ligno paradisi comede, de ligno autem illo ne comedas, confundit ac permiscet, et de duobus veris unum falsum complet dicendo, ne comederetis de omni ligno paradisi. Verum dixit Veritas (Joan. VIII), quia ille homicida fuit ab initio, et in veritate non stetit: cum loquitur mendacium, ex propriis loquitur, quia mendax est et pater ejus, subaudi mendacii, quod loquitur; etenim cum omnia secundum auctoritatem Scripturarum loqueretur Christus veritas, in hoc quoque dicto Scripturarum, procul dubio praesens caput attendebat cum diceret, quia ab initio diabolus homicida erat. Tanquam diceret: Ab initio suae confabulationis cum homine diabolus homicida est et mendax, quia videlicet ecce initio suae locutionis invenitur mendax, et homicidium intentat. O igitur antiquum peccatorem et vetustum homicidam vere serpentem, et vere versipellem et nequam! Sed antequam ejus prosequamur male facetam nequitiam, audiamus in respondendo mulieris insipientiam. ####  |