| #### CAPUT LVI. Quod omne genus serpentum corruptum ex eo, sive venenatum sit, quod diabolus illo usus est ad mortem hominis. |

| #### #### Nunc illud sciendum quia repebat prius ut nunc omne hujus speciei vel generis animal, sed reptatus ejus nullum horrorem haberet, si non illo diabolus ad mortem domini ejus hominis usus fuisset. Multo magis vero, nec virus pestiferum vomeret, vel in seipso haberet, si non illum idem creaturae Deo adulterator veneficus illo suo malitiae veneno polluisset, et per os ejus homini, ut jam dictum est, mortem insibilasset. Ecce hodieque (ut taceam quod multis sanctorum Christi servorum non solum innocuos, sed etiam obedientes legimus fuisse serpentes) gens tota esse traditur, quae in mediis tutam agat vitam serpentibus. Unde ait quidam Romanorum auctor nobilissimus: #### . . . . . . . Gens unica terras #### Incolit a saevo serpentum innoxia morsu. #### Marmaridae Psylli, par lingua potentibus herbis. #### Ipse cruor tutus, nullumque admittere virus. #### Vel cantu cessante, potest. #### (LUCAN., lib. IX, 892, Phars.) #### Quanto magis tunc homo cunctorum animantium praeses et dominus, reptilibus quoque terrae ordine legitimo imperitaret, si vel diabolus per os serpentis nunquam sibilasset, vel si ipse homo cum in honore esset, sic intellexisset, ut venenum suasionis ejus non admisisset? Ergo bona quidem creatio cunctorum, sed homini, quia Deo contrarius factus est, existens sibimetipsi gravis, in malum jure versa sunt, ea quae bene facta erant. Caeterum quia praescientiam ejus qui fecit quae futura sunt, nec illud latebat quod alius, id est homo sive diabolus facturus erat, non mirum si truces homini peccatori bestias et venenata praeparaverat animalia, qui infernum quoque futuris daemonum vel hominum peccatis praeparaverat. De istis enim aeque ut caeteris non est dubium, quia in illo secreti sui vespere, dixit Deus: Producat terra animam viventem in genere suo: et mane, id est in primaeva generis 22 hujus creatione, factum est ita, et per successiones posteritatis singulorum nunc usque facit Deus bestias terrae in species suas, et jumenta, et omne reptile in genere suo. ####  |