| #### CAPUT 6 |

| #### #### CHRIST. Patri Abrahae duo promissa fuerunt, quorum alterum hoc est: In semine tuo benedicentur omnes gentes (Gen. XXII); alterum: Semini tuo dabo terram hanc (Gen. XII), terram Chanaam. Quicunque ex Abraham geniti promissionem beati seminis exspectaverunt, juxta fidem, et a longe eas aspicientes, et salutantes, et confidentes quod peregrini essent et hospites super terram (Hebr. XI), ipsi erant filii fidei. Porro qui solam terrae Chanaan promissionem exspectaverunt, et solummodo propter illam clamaverunt ad Dominum cum affligerentur in terra Aegypti, ipsi fuerunt filii carnis. Nunc, quaeso, dicas mihi, ex quo fratres invidi et suo patri infideles vendiderunt Joseph, post eumdem Joseph usque ad Moysem quotusquisque fuit qui diceret, aut dicere sciret illud quod dixit idem Moyses: Obsecro, Domine, mitte quem missurus es? (Exod. IV.) Ergo fides sterilis, caro autem jam fecunda, in servitutem non Dei, sed hominum Aegyptiorum generabat, imo et diis Aegypti serviebat: quod et per prophetas, maximeque per Ezechielem Deus ipse commemorat. Ergo fides patrum, qui quamvis mundo mortui essent, Deo nihilominus vivebant et vivunt, Deo quidem conjuncta erat; sed non pariebat secundum similitudinem Sarae, quae cum esset uxor legitima, uxor libera, sterilis erat et non pariebat. Merebatur autem ipsa fides, et exigebat ab ipso Deo, ut saltem lex interveniret, quem, ad cultum Dei multitudinem illam astringendo, filios in servitium fidei pareret, secundum similitudinem hanc: Ecce, inquit Sara, conclusit me Dominus, ne parerem; ingredere ad ancillam meam, si saltem ex ea suscipiam filios: Acquievit Abraham deprecanti, et ingressus ad ancillam genuit Ismahel. Acquievit Deus Pater excelsus fidei patrum secretas aures ejus interpellani, et admittens legem caeremoniarum genuit ex ea populum, non tam libertati quam servituti idoneum, id est non tam in dilectione quam in timore colentem et cognoscentem Deum Patrem, vel Creatorem suum. Hoc enim scire te volo quia Deus legem illam non jussit, sed admisit; non voluit, sed permisit. #### JUD. Quid est quod dicis? Noluit Deus legem? Non jussit Deus legem? Non scripsit tabulas digito suo, et dixit Moysi: Haec sunt praecepta mea, haec sunt judicia mea, sic et sic praecipies filiis Israel, sic et sic facies holocaustum, et pro peccato? ####  |