| #### CAPUT II. Regnum Assyriorum, et regnum Chaldaeorum conjunctim, tertium caput draconis fuisse simile leoni. |

| #### #### Postquam Israel, id est decem tribus, quae tribu Juda et domui Davidicae de propinquo imminebat, hostis capitalis in Assyrios translatus est, nihil moratus draco ille magnus, id est diabolus, regnum Assyriorum confestim induit, et hoc sibi caput accessisse arbitratus est, ad delendam tribum vel domum illam, apud quam testamenti Dei et promissionis fides erat reposita; sed non praevaluit, non illo regno taliter velut capite uti potuit, quia sicut jam superius memoratum est, ####
| #### “venit angelus Domini in nocte, et percussit castra Assyriorum centum octoginta quinque millia. Cumque diluculo surrexisset, vidit omnia corpora mortuorum, et recedens abiit, et reversus est Sennacherib, rex Assyriorum, et mansit, in Ninive, cumque adoraret in templo Nesroch deum suum, Adramelech et Sarasar filii ejus percusserunt eum gladio (IV Reg. XIX).” |
#### #### Completaque est consolatio Domini Dei dicentis ad Ezechiam: ####
| #### “Sed de manu regis Assyriorum liberabo te, et civitatem hanc, et protegam urbem hanc propter me, et propter David servum meum (II Reg. XX).” |
#### #### Idcirco regnum illud de numero capitum draconis non exstitit, quia promissionis locum non laceravit, quamvis lacerare voluerit, sed quod ab eodem climate postmodum surrexit regnum Babylonis, tertium recte computatur caput draconis, in quo et facies est leonis, ut legimus in visione Danielis, vel certe quoniam regnum Assyriorum propter magnitudinem superbae potentiae vel potentis superbiae, quia os suum dilatavit, et verum Deum Dominum blasphemavit, vere fuit hostis capitalis, computetur simul cum regno Chaldaeorum in uno capite draconis. Siquidem in propheta, ubi dictum est: ####
| #### “Residuum erucae comedit locusta, residuum locustae comedit bruchus et residuum bruchi comedit rubigo (Joel. I),” |
#### #### per erucam utrasque nationes Assyriorum atque Chaldaeorum cum priscorum auctoritate doctorum intelligimus, quia venientes ab eodem climate, terram Juda devastaverunt, sicut per locustam regnum Persarum et Medorum, per bruchum regnum Macedonum et Graecorum, per rubiginem regnum Romanorum. ####  |