| #### CAPUT IV. Quomodo Psalterium ipsum ter quinquaginta psalmorum trimodum fidei, spei, et charitatis, praedicet jubilaeum, primis psalmis quinquaginta, id maxime continentibus, quod de Christo est credendum, secundis maxime id quod sperandum, tertiis ea maxime quibus provocemur ad amandum Deum. |

| #### #### Porro Psalterium ipsum ter quinquaginta psalmorum, trimodum, fidei, spei et charitatis, praedicat ac decantat jubilaeum, a quibus virtutibus, ut in prima hujus operis parte jam diximus, prius homo excidit, primum charitate, deinde spe, ac postremo fide perdita, sine quibus nullus filiorum ejus salutem recuperat, reciprocato tamen ordine, id est primum fide, deinde spe, postremo charitate possessa. Haec autem fides in uno homine, haec spes in uno eodemque, haec charitas erga unum eumdemque hominem Christum possidenda est. Et primum quidem pars, id est quinquaginta psalmi septem periochis recapitulando, quid credere debeamus praedicat. Secunda autem pars itidem quinquaginta psalmorum, septem nihilominus periochis recursando, spem corroborat. Tertia quoque pars quinquaginta psalmorum, charitatem septies recapitulando, benedictionibus et laudibus dilatare concertat. Quod ut evidentius fiat, singulorum sensus psalmorum perstringere non pigeat. Primus sic intonat. ####  |