| #### CAPUT XXXI. Quod eorum similes primum Judaei sint, deinde omnes quicunque in Ecclesia neglecto proposito, fastidiunt verbum Dei sive mysteria Christi. |

| #### #### Horum similes, imo et filii, primo loco illi fuerunt, qui ex circumcisione conversi in primordiis evangelicae fidei proposita sibi mensa panis vivi qui de coelo descendit, quod est manna verum, quod est vivum et verum sacrificium, quod est ipse Christus, quod est verum corporis et sanguinis ejus sacramentum, hoc, inquam, proposito sibi cibo respexerunt ad ollas carnium, ad carnes veterum holocaustomatum et victimarum, quae Deus non quaesivit de manibus patrum ipsorum, sicut prophetae testati sunt (Isa. I; Jer. VII), et pro illis contendentes et rixantes contra apostolos divisi (Act. XV), revera in Aegyptum reversi sunt, in tenebras vetustatis antiquae revoluti sunt. Secundo loco murmuratorum supradictorum similes, imo et filii sunt, quicunque audita voce dicentis: ####
| #### “Venite ad me, omnes qui laboratis et onerati estis, et ego reficiam vos (Matth. XI),” |
#### #### boni cursus initium arripiunt, sed pristinis inescati desideriis cursum non perficiunt, propositum sibi fastidientes Dei verbum, vel etiam sacrosanctum altaris Christi officium, propter quod labores et onera saeculi reliquerunt, sanctum confitentes otium, quo vacare possent ad videndum Deum. Nam ex istis plerique nonnunquam desiderio flagraverunt, recordati carnium, quarum super ollas in saeculo sedebant, et piscium quos comedebant, et in mentem venerunt illis cucumeres, et pepones, porrique et caepe, et allia, qualibus interdum refrigerari gaudet aestuans quoque venter crapulati divitis, juxta illud Flacci: #### . . . Cum rapula plenus #### Atque acidus mavult inulas; nec dum omnis abacta #### Pauperies epulis regum. #### (HORAT. Sat. II, sat. 2.) #### Hi dum talibus occupati desideriis, sacrae lectionis vel suscepti officii non habent studium, profecto memores Aegypti, coeleste manna fastidiunt, sicque inquieti, aliosque turbantes, praelatum sibi quempiam servum Domini vehementer affligunt, ut cum isto Moyse dicat ad Dominum: Quare non invenio gratiam coram te. ####  |