| #### CAPUT VII. De lectione tertia. |

| #### #### Lectio tertia: Apprehendent septem mulieres virum unum in die illa, dicentes: Panem nostrum comedemus, et vestimentis nostris operiemur (Isa. IV), etc. Haec quoque ad baptismi sacramentum, et ad instructionem manifeste pertinet baptizandorum. Sed jam nunc dicendum cur quatuor legantur lectiones, de lege et prophetis assumptae. Videlicet lectio prima idcirco legitur, quia, ut dictum est, de creatione mundi et hominis conditione narrans, aquarum quoque mysteria, cum Spiritus Dei auctoritate interserit. Tres vero reliquae tria mundi tempora respiciunt, id est primum ante legem, secundum sub lege, tertium sub gratia, quibus cunctis temporibus remedium baptismatis necessarium fuisse commendatur. De his, qui ante legem fuerunt, claret, quia sicut jam dictum est in secunda lectione, baptismum Christi praefiguraverunt in eo quod mare transierunt, et sicut Apostolus dicit: ####
| #### “Omnes sub Mose baptizati sunt in nube et mari (I Cor. X).” |
#### #### Nondum enim data erat lex. De his autem, qui sub lege erant, in tertia lectione dicit Isaias: Si abluerit Dominus sordem filiarum Sion, et sanguinem Hierusalem laverit de medio ejus in spiritu judicii et spiritu ardoris (Isa. IV). De quo ardore dicit Joannes Baptista in Evangelio: ####
| #### “Ille vos baptizabit in Spiritu sancto et igni (Joan. III),” |
#### #### Vir ille Christus est, quem juxta hanc lectionem apprehendent septem mulieres, id est septem gratiae Spiritus sancti. De quibus idem propheta alibi dicit: ####
| #### “Et requiescet super eum spiritus Domini, spiritus sapientiae et intellectus, spiritus consilii et fortitudinis, spiritus scientiae et pietatis, et replebit eum spiritus timoris Domini (Isa. XI).” |
#### #### Hae septem gratiae apprehenderunt Jesum, quem, ut ait Hieronymus, multo tempore desideraverunt, quia nullum alium invenire potuerunt, in quo aeterna statione requiescerent. Quod autem gratia Spiritus sancti cuncta possideat, exponi non indiget. Ideo panem nostrum, inquiunt, comedemus, et vestimentis nostris operiemur. Sed quia in hominibus semper opprobrium, nullo vivente ut sancti Spiritus dona poscebant, propterea Jesu nomen sibi cupiunt invocari, ut quod in lege imperfectum erat in Evangelio compleretur. ####  |