| #### CAPUT V. Primum in illo beatorum spirituum sancto ordine contemplandum esse ordinem sanctae Trinitatis, quod illa gloriosa civitas, cujus sancta Scriptura toties meminit, amatorem habeat Deum amore ineffabili, qui videlicet amator apud Jeremiam contemptum se esse queritur ab anima infideli. |

| #### #### Ipsa est civitas gloriosa, de qua tam multa Scripturae loquuntur nobis, et exempli gratia, sic Apostolus dicit: ####
| #### “Sed accessistis ad Sion montem et civitatem Dei viventis Jerusalem coelestem, et multorum millium angelorum frequentiam, et Ecclesiam primitivorum qui conscripti sunt in coelis (Hebr. XII).” |
#### #### Item ad Galatas: ####
| #### “Illa autem quae sursum est Jerusalem libera est, quae est mater nostra (Gal. IV),” |
#### #### et multa his similia. In hac ergo beata civitate, in isto beatorum spirituum ordine, quem Dominus novit, primum contemplari cupimus, oculo licet exiguo, gloriam sanctae Trinitatis, et qui aliquam similitudinem vestigare pulchritudinem illius firmamenti, quo istam matrem nostram, istam civitatem gloriosam, sibi copulando firmavit Dominus, et Verbum Domini et spiritus oris Domini. Qualem vel cujus rei per similitudinem? Nimirum per similitudinem viri legitimi, genus vel posteritatem suam propagare oppido cupientis. Et ob hanc causam conjugium sibi assumentis, exempli gratia, qualis fuit David, fortis utique, et in omni maritali copula legitimus vir, excepto sermone Uriae Ethaei. Nam revera illo excepto, legitime vixit, quotquot uxores habuit, utpote pluribus indigens filiis atque cognatis, quia rem grandem susceperat, scilicet gubernacula regni, cum esset homo ejusmodi, ut ipse dixit: ####
| #### “Ego autem sum vir pauper et tenuis (I Reg. XVIII);” |
#### #### pauper videlicet rerum possessione, tenuis exiguitate familiae. Nec vereamur nimium pudorati, de hoc viro, sive de aliquo huic simili, secundum rem conjugalem assumere similitudinem, ad contemplandam causam Dei, propter quam illam matrem nostram Jerusalem coelestem et creavit et sibi copulavit. Ipsemet quippe in multis Scripturarum locis seipsum vult agnosci quod amator sit. Exempli gratia, cum in Jeremia dicit: ####
| #### “Quomodo si contemnat mulier amatorem suum, sic contempsit me domus Israel (Jer. III).” |
#### #### Ergo econtra veraciter dicas: ####
| #### “Quomodo si libenter admittat mulier amatorem suum, sic libenter admisit me vera domus Israel, vera civitas Sion, coelestis Jerusalem.” |
#### #### Itaque secundum ejusmodi similitudinem causam vel opus Dei, opus sanctae Trinitatis speculari licet in illo ordine coeli, in illa sancta et ter beata Jerusalem. Est enim in his similitudo, quamvis dissimilis, quia videlicet caro spiritui quidem dissimilis est, sed tamen dissimilium istorum aliqua similitudo est: ####
| #### “Quod natum est ex carne, ait Dominus, caro est, et quod natum est ex spiritu, spiritus est (Joan. III).” |
#### #### Sed jam accedamus ad rem. ####  |