| #### CAPUT XVI. Quid sit mystice, quod portarum interioris atrii ascensus numero graduum differunt, scilicet quod illic septem, hic octo gradus sint. |

| #### #### Nec illud praetereundum, quod portarum hujus interioris atrii, et portarum exterioris atrii ascensus numero graduum differunt. Nam ad illas septem graduum erat ascensus, ad istas octo gradibus ascendebatur. Denique ante Abraham, quem primam et australem hujus atrii portam fuisse diximus, nulla octavae mentio est, qua resurrectio significatur, sed in septima finis erat, qua ab operibus suis requievit Deus. Ad Abraham primum octavae mentio fuit, dicente Deo: ####
| #### “Infans octo dierum circumcidetur in vobis (Gen. XVII).” |
#### #### Per circumcisionem infantis fides seminis ejus, quod est Christus, signabatur, per octavum diem resurrectio, quae octava mundi aetate per eumdem Christum donanda erat, praefigurabatur. Sed et in Evangelio primum eo ipso Abraham fidem resurrectionis astruit ipse Christus, dum dicit Sadducaeis resurrectionem non credentibus: ####
| #### “De resurrectione mortuorum non legistis quod dictum est, Deo dicente vobis: Ego sum Deus Abraham, et Deus Isaac, et Deus Jacob? Non est Deus mortuorum, sed viventium (Matth. XXII).” |
#### #### Et de illo Apostolus dixit: ####
| #### “Quia fide obtulit Isaac cum tentaretur, et unigenitum offerebat, qui susceperat repromissiones, ad quem dictum est: Quia in Isaac vocabitur tibi semen, arbitrans quia et a mortuis suscitare potens est Deus (Hebr. XI).” |
#### #### Igitur ubi secundum Scripturas augmentum fidei reperitur, recte ascensionis quoque gradus augentur, et post septem in octavum aseensus perficitur, ob significandum eorum profectum qui ita crediderunt, vel speraverunt introire in requiem Dei, et sabbatizare cum illo ab operibus suis, ut etiam crederent vel exspectarent resurrectionem carnis celebrandam octava aetate mundi, in cujus fidei signum circumcisionem susceperunt octavae diei. ####  |