| #### CAPUT XVI. Quid sit mystice, novam domum aedificare, et murum per tecti circuitum facere. |

| #### #### Cum aedificaveris domum novam, facies murum tecti per circuitum, ne effundatur sanguis in domo tua, et sis reus alio labente, et in praeceps ruente. Talis domorum structura, secundum morem Palaestinae est provinciae, ubi solent in tectis residere. Unde Dominus in Evangelio: Quoniam quae in tenebris, inquit, dixistis, in lumine dicentur, et quod in aure locuti estis in cubiculis, praedicabitur in tectis (Luc. XII). Ergo quia solebant in tectis residere, facies, inquit, tecti murum per circuitum, ne effundatur sanguis in domo tua, et sis reus labente alio, et in praeceps ruente. Et in templi constructione legimus: Texit quoque domum laquearibus cedrinis, et aedificavit tabulatum super omnem domum quinque cubitis altitudinis (III Reg. VI). Non enim tecta nostro more culminibus sublimata, sed plano schemate faciebant aequalia. Porro spiritualiter domum aedificat, qui domus Dei curam habens, subditorum mentes pro officio suo doctrinae verbo informat. Unde illud est: Nisi Dominus aedificaverit domum, in vanum laboraverunt qui aedificant eam (Psal. CXXVI). Quod est dicere: Nisi Dominus corda praeparaverit auditorum, in vanum quamlibet sapientes architecti, verborum impensas effundunt. Igitur cum aedificaveris, inquit, domum novam, id est subjectorum mentibus doctrinam posueris inchoativam, facies murum tecti per circuitum, id est quaecunque dixeris, sufficientibus communies rationibus, sive testimoniis Scripturarum, ne fias reus labente alio, et in praeceps ruente, quod videlicet fit, quoties incauta dictio perversae dat auditoribus occasionem intelligentiae. Si ergo communitum quidquid dixeris, ut in sermone tuo nemo labatur, nisi qui volens et contentiosus se excusserit. ####  |