| #### CAPUT XVIII. Quid sit recedere, exire, pollutum non tangere, vel mundare ferentes vasa Domini, et unde servus et unde sublimis sit Dominus Christus Jesus, qui haec intelligit, et judicare scit, quomodo gloriosus fuerit aspectus ejus, nunc autem contineant super ipsum reges os suum. |

| #### #### Recedite, recedite, exite inde, pollutum nolite tangere, exite de medio ejus. Mundamini qui fertis vasa Domini, quoniam non in tumultu exibitis, nec in fuga properabitis. Praecedet enim vos Dominus, et congregabit vos Deus Israel. Recedite, inquit, ab illa terrena Hierusalem, recedite a Judaeis blasphemantibus, quorum in necem Romanus paratur exercitus, exite in de, et pollutum nolite tangere, nolite ritum Judaicum amplius contingere pollutum Christi sanguine, exite a cunctis eorum caeremoniis,quas odit anima Domini. Hoc modo exite de medio ejus, mundamini, id est Spiritu sancto baptizamini, et baptizate omnes gentes in nomine Patris, et Filii et Spiritus sancti (Matth. XXVIII), ut sint vasa Domini. Quoniam non in tumultu exibitis, nec in fuga properabitis, quod videlicet eorum est qui victi sunt, sed tanquam victores exibitis praedicantes Evangelium victoriae Christi, praecedet enim vos Dominus, cooperans, et sermonem vestrum confirmans, sequentibus signis (Marc. XVI). Et congregavit vos Deus Israel, quia de dispersione gentium per vos atque vobiscum unum gregem adducet. Ecce intelliget servus meus, exaltabitur et elevabitur, et sublimis erit valde. Servus meus, idem qui supra dictum brachium meum, et filius meus, qui cum sit natura Filius, ex eo quod semetipsum exinanivit (Phil. II), servus est meus spontaneus, ecce intelligit, ecce judicium facere scit, qui quasi non intelligens judicatus est, et tacuit, patiens fuit. Jamjam exaltabiture et elevabitur. Semel de torrente bibit (Psal. CIX), resurgendo exaltabitur, ascendendo in coelum elevabitur, sedendo ad dextram Patris sublimis erit valde. Sicut obstupuerunt super te multi, sic inglorius erit super viros aspectus ejus, et forma ejus inter filios hominum. Mira locutionis forma, mira apostropharum velocitas. De tertia ad secundam, de secunda protinus ad tertiam, dictio refugit personam. Cum dixisset, ecce intelligit servus meus, etc. ad ipsum apostropham fecit subjungendo, sicut obstupuerunt super te multi. Et revera bene et amicabiliter ad illum de quo loquebatur, se convertit, sed subjiciendo, sic inglorius erit aspectus, noluit dicere tuus, sed dixit aspectus ejus. Reverentiam Domino pietas exhibuit, quia veraciter non ipsi aspectus suus, sed hominibus male videntibus aspectus ejus inglorius fuit. Bene ergo ad homines, quasi parcens ori continuo se convertit, et quam ad ipsum coeperat, ad auditores dictionem peregit. Et est sensus: Cum tu miranda perpetrares, caecorum oculos illuminando, mortuos resuscitando, amplius autem quod facere infinitus non potuisset exercitus, parvo flagello vendentes et ementes ejiciendo de templo, cum, inquam, talia faceres multi obstupuerunt super te. Sed sicut obstupuerunt, quantum obstupuerunt, sic inglorius erit, tantum inglorius, o auditores, erit super viros aspectus ejus, vel forma ejus; super viros, inquam, id est, prae omnibus viris, quorum inglorius vel contemptibilis apud superbos aspectus visus est. Quando tam inglorius erit aspectus ejus? Quando comprehensus dabit corpus suum percutientibus, et genas suas vellentibus, et faciem suam non avertet ab increpantibus et conspuentibus, quando dabit percutienti maxillam, et his atque hujusmodi opprobriis saturabitur (Isa. L). Ad quid ista patietur? Quo fructu sic inglorius erit aspectus ejus? Ait: Iste asverget gentes multas. Ac si dicat: Idcirco iste erit inglorius, ut gentes multae in remissionem peccatorum aspergantur sanguine ejus. Super ipsum continebunt reges os suum. Quia quibus non est narratum, de eo videbunt, et qui non audierunt, contemplati sunt.In brevi fiet, ad modicum erit inglorius aspectus ejus, et confestim tanta erit mutatio ejusdem aspectus, quod super ipsum reges continebunt os suum, quem ministri pontificum obscurae vilesque personae ore procaci conviciati sunt, conspuerunt, deriserunt, blasphemaverunt. Cum post triduum resurrexit a mortuis, et in coelum assumptus dederit Spiritum sanctum, discent quoque reges hanc disciplinam, ut os suum super ipsum contineant, non loquantur blasphemiam, sed confiteantur ejus gloriam, obliviscantur ejus respectu fastum regiamque superbiam, pressoque sub pedibus ejus ore, humilem precem scilicet fundant. Unde hoc? Videlicet quia quibus non est narratum de eo videbunt, et qui non audierunt contemplati sunt. Quibus non est narratum, vel qui non audierunt, nisi gentes, quae legem non acceperunt, quae prophetas non habuerunt? Ecce ipsae viderunt, ecce ipsae contemplatae sunt aspectum ejus, non jam despectum, sed decorum, unde et canunt cum Psalmista: Speciosus forma prae filiis hominum (Psal. XLIV). ####  |