| #### CAPUT VII. Dominica septima post Pentecosten. |

| #### #### Dominica septima legitur hoc evangelium, quo refecturus Dominus cum dixisset: Misereor super turbam (Marc. VIII), etc, hanc miserationis suae causam subjicit, dicens: Quidam enim ex eis de longe venerunt (ibid.). At vero hi qui de longe venerunt, illos designant qui a criminalibus peccatis, vel etiam a diabolorum cultura ad verum Deum conversi, justitiam, a qua jejuni sunt, esuriunt et sitiunt. Bene ergo illa lectio praemittitur, in qua talibus dicitur: Cum enim servi essetis peccati, liberi fuistis justitiae. Quem ergo fructum habuistis tunc in illis in quibus nunc erubescitis? nam finis illorum mors est (Rom. VI). Talibus dicit Ecclesia mater in graduali: Venite, filii, audite me (Psal. XXXIII), etc. Et isti, quia peccatores sunt, dicunt in offerenda: Sicut in holocaustum arietum, etc. Istis nihilominus salutaris dicitur in introitu: Omnes gentes, plaudite manibus (Psal. XLVI), dicentes, quemadmodum alibi refecti dixerunt: Vere hic est propheta, imo Dominus prophetarum, qui venturus est in mundum (Joan. VI). ####  |