| #### CAPUT X. Quid in illo templo mystice significet tabulatum superius quinque cubitorum, et tabulatum medium sex cubitorum, et tabulatum tertium septem cubitorum, in altitudine, et quid ostium lateris medii, et quid sit trabes muris non haerere. |

| #### ####
| #### “Et aedificavit super parietes templi, tabutata per gyrum in parietibus domus, per circuitum templi et oraculi, et fecit latera in circuitu. Tabulatum quod subter erat, quinque cubitos habebat latitudinis, et medium tabulatum sex cubitos latitudinis, et tertium tabulatum septem habens cubitos latitudinis. Ostium lateris medii in pariete erat domus dextro, et per cocleam ascendebant in medium coenaculum, et a medio in tertium.” |
#### #### Pulchre sapiens architectus, unam eamdemque domum triplici ordine sursum ampliavit, et ita capacem magnae multitudinis effecit. Nimirum et in hoc divinitatis templo, in hoc Deo et homine Christo, tria tabulata sunt, et necesse est ut quisque in Christo manere desiderans, in quolibet eorum fideliter consistat. Quaenam sunt tabulata haec? Profecto tres bene vivendi distinctiones, tres in Christum credentium ordines, quos et ipse mystice discernens: ####
| #### “Duo, inquit, in agro, duae molentes in unum, duo in lecto, unus assumetur, et alter relinquetur (Matth. XXIV).” |
#### #### Itidem isti sunt ordines, quos in Ezechiele propheta sub nominibus intelligimus, Job, Noe, et Daniel (Ezech. XIV). Primus vel infimus ordo est operantium in agro, id est, conjugatorum, qualis fuit Job, qui Deo complacuit, per fidem et patientiam cum conjugio. Hoc plane primum tabulatum est in Christo divinitatis templo, quinque habens cubitos, quam per mensuram recte intelligitur, quinque corporis sensus occupans exteriorum opus et labor. Medius ordo molentium est, id est eorum qui bene praesunt, et verbum Dei praedicando quasi molendo circumeunt, qualis fuit Noe, qui gubernando arcam in fluctibus, exemplum praebuit cunctis rectoribus sanctae Ecclesiae. Hoc tabulatum secundum est, sex habens cubitos, quae illorum mensura est mystica, qui laborant in verbo et doctrina. Senario namque dierum numero, Deus sua perfecit opera, et idcirco recte illorum qui operantur opus Dei latitudo haec significat statum. Tertius ordo qui et supremus, quiescentium in lecto est, id est contemplationi vacantium, qualis fuit Daniel, qui conjugio carens, et quasi in lecto suavissimo solitarius dormiens, clare quasi facie ad faciem videbat Dei visiones. Hoc nimirum Dominici templi tabulatum tertium est, septem habens cubitos, quo in numero sabbatismus Dei est, illam significans requiem animae, Deum suspicientis, de qua ipse cum dixisset: ####
| #### “Et discite a me quia mitis sum et humilis corde,” |
#### #### subsecutus, ####
| #### “et invenietis, ait, requiem animabus vestris (Matth. XI).” |
#### #### In hoc tabulato supremo, sancta jam sabbatizat anima, saeculo altior, et cum adhuc teneatur in corpore angusto, jam per contemplationis requiem fruitur coelo, spatiatur inter angelos, assistit Deo. Igitur in templo Domini tria tabulata sunt qui manentium in Christo, tres legitimi ordines sunt. ####
| #### “Ostium, inquit, lateris medii in pariete erat,” |
#### #### etc. Quod est ostium lateris medii, per quod introitur in tabulatum primum, ut ascendatur in medium, et a medio in tertium? Ostium lateris templi vulnus est in latere lanceato Dominici corporis, praeter quod non est aditus, non est ostium, vel janua qua intret quis, ut in quovis ordine coram Deo stare possit. Nam ex illo latere, cum lancea percussum esset, sanguis et aqua profluxit (Joan. XIX), quo sacramento deletum est peccatum mundi, in quo et baptizati sumus, dicente Apostolo. ####
| #### “Quia quicunque baptizati sumus in Christo Jesu, in morte ipsius baptizati sumus (Rom. VI).” |
#### #### Ergo unum est ostium, unum baptisma, per quod introitur in illud Dei templum, quo cum admissus fuerit, tunc domum ascendere licet, vel a primo in medium, vel a medio in tertium, prout delectaverit quemcunque ascensus virtutum, vel celsitudo meritorum. ####
| #### “Trabes autem posuit in domo per circuitum forinsecus, ut non haererent muris templi.” |
#### #### Muris templi haerere, est hoc solum considerare quod Christus homo est, quod passibilis erat, quod homines impii murum corporis ejus clavis et lancea suffodere potuerunt, ut interficerent eum. Verum hoc tantum considerare, hoc solum respicere, et pro hoc illum contemnere, Judaeorum est et haereticorum atque gentilium. Trabes igitur tabulatorum muris templi non haereant, id est una cunctorum Ecclesiae ordinum fides, non solum in Christo respiciat carnis naturam, sed ad internam divinitatis gloriam tendat. ####  |