| #### VERS. 18. |

| #### #### Scriptura tam legalis quam evangelica, nam iota unum sive apex unus, ait Dominus, non praeteribit a lege donec omnia fiant, et coelum et terra transibunt, verba autem mea non transibunt (Matth. V, XXIV). De medio montium istorum quatuor quadrigae egressae sunt, quia videlicet utrumque Testamentum quatuor jam dicti ordines Ecclesiae recipiunt, et sicut in alia similitudine dictum est: De medio petrarum dabunt voces (Psal. CIII), ita hic recte dicas quia de medio montium duorum, montium aereorum, quadrigae istae procurrent. Iidem de communi legis et Evangelii sensu sive consensu servabunt vitae ordinem, scientiae et doctrinae puritatem. Quid tandem est quod percunctanti prophetae: Quid sunt isti, Domine mi? responderit angelus: Isti sunt, ait, quatuor venti coeli, qui egrediuntur ut stent coram dominatore universae terrae. Quid nisi quod Sapientia dicit, quia multitudo sapientium sanitas est orbis terrarum? (Sap. VI). Idcirco nimirum quatuor quadrigae istae quatuor venti coeli dicuntur esse, quia sicut venti perflando nebulas sive pruillas evertunt, aeremque qui per quietem corruptior fieret, inquietando saniorem efficiunt, sic ordines isti, quos diximus, singuli imo suis officiis stando, et cum tempus postulat discurrendo atque festinando, suscitant homines ad cognoscendum Deum creatorem suum, qui nisi crebra commonitione solliciti redderentur, ne cogitarent quidem, corrupti mente, restare quidquam post praesens saeculum, aut in fine distare quidpiam inter hominem et jumentum. Hinc est illud quod Joannes in Apocalypsi: Vidi, ait, quatuor angelos stantes super quatuor angulos terrae tenentes quatuor ventos coeli, ne flarent super terram, neque super mare, neque super ullam arborem (Apoc. VII). Quatuor namque angeli quatuor angulorum mali principes, id est, angelicae fortitudines fuere quatuor regnorum principalium Babylonici, Persici, Macedonici, atque Romani, de quorum uno angelus bonus qui Danieli loquebatur, Princeps, ait, Persarum restitit mihi viginti et uno diebus (Dan. X). Regnis sive regnorum principibus illis hoc fuit tenere quatuor ventos coeli, cohibere a cultu sive servitio Dei quadrigas istas, id est, colentium Dei quos diximus, et servientium Creatori. Sed inclamavit et compescuit illos alter angelus, qui ascendit ab ortu solis habens signum Dei vivi, qui non est alius nisi vir iste qui super equum rufum ascendit, et post eum equi rufi varii et albi, qui sunt sancti prioris populi Veteris Testamenti. Nam istae quadrigae, isti quatuor venti coeli, qui abeuntibus illis mulieribus cum amphora sua, egressi sunt de medio duorum montium ut assisterent Dominatori universae terrae, sancti sunt junioris populi, qui, negante Christum Synagoga, ut dudum negaverat David, mulier altera, scilicet, decem tribuum scissura crediderunt in eum, et assistunt illi nunc usque sicut veraciter Dominatori terrae. ####  |