| #### CAPUT 27 |

| #### #### CHRIST. Revera non irae, sed magnae fuit miserationis, jam nos provide circumvolantis; vidit enim quod homini nimis inutile foret, si secundum corpus viveret in aeternum. Cum secundum animam mortuus esset, maneret quippe irrecuperabilis, ut sunt daemones, et indomabilis superbiae; quippe qui adhuc vix domatur humilitatis spiritu, cum quotidie moriatur. Bene igitur gratia Liberatoris de morte animae jam per baptismum me liberavit; mortem autem corporis auferre distulit, quae multum cooperatur cum omnibus hujus vitae miseriis, ut, demisso capite flexaque cervice, citius adduci possint ad quaerendam gratiam et praeveniendam iram Judicis, quotquot sunt ad vitam aeternam praeordinati, scilicet, quorum causa ut nascerentur non peccatum exstitit, quo jam patrato, atque per defensionem roborato, dixit Deus mulieri: Multiplicabo aerumnas tuas, et conceptus tuos (Gen. III); sed benedictio, qua, antequam peccassent Adam et Eva, benedixit illis dicens: Crescite et multiplicamini (Gen. I), etc. #### JUD. Absque baptismo tuo pater meus Abraham de morte illa, quam dicis mortem animae, salvatus est; quippe qui, quod ipse non diffiteris, justus et sanctus fuit, quemque ob justitiae meritum Deus sibi aeterno foedere amicum fecit. ####  |