| #### CAPUT IV. Dominica quarta post Pentecosten. |

| #### #### Dominicae quartae evangelium est: Estote misericordes, quia et Pater vester misericors est (Luc. VI). Cui palam lectio epistolae, quae praemittitur, concinit, iterum atque iterum creaturam asserens exspectare revelationem filiorum Dei (Rom. VIII), quem Patrem nostrum esse praesenti evangelio Dominus asserit: Estote, inquit, misericordes, sicut et Pater vester caelestis misericors est. Introitus, Dominus illuminatio mea (Psal. XXVI), itemque, offerenda, Illumina oculos meos (Psal. XII), idcirco congruunt, quia trabem vel festucam peccati de oculo, id est odium, quod Evangelium monstrat oportere ejici, cum gratia sancti Spiritus expellit, Dominus illuminatio cordis est, et hi quibus videndus est Deus, illuminantur oculi, ut, sicut in Graduali canimus, Videat cor mundum voluntatem Domini, et visitet templum ejus (Psal. XXVI), et hoc non suis viribus, sed ejus cui in communione dicimus: Dominus firmamentum meum (Psal. XVII), etc. ####  |