| #### CAPUT LI.De triplici distinctione creaturae quam produxerunt aquae. |

| #### #### Creavitque Deus cete grandia et omnem animam viventem atque motabilem, quam produxerant aquae in species suas, et volatilia secundum genus suum. Cur ita distinxit: Creavitque Deus cete grandia et omnem animam viventem atque motabilem cum et cete grandia comprehendi vel consignificari potuissent, si hoc solum dixisset, creavitque Deus omnem animam viventem atque motabilem? Etenim hoc dicto, nec cete grandia, nec parvos spiniculos excepisset. Cur ergo sic distinxit? Videlicet ut hoc etiam creatricis opus Trinitatis in tres divisum esse species insinuaret; viventium namque sive motabilium, alia per fetum veniunt, id est, catuligena sunt, quorum cete maxima sunt: alia per ovum veniunt, quorum multo plura genera sunt. Quibus adde, et omne volatile secundum genus suum. Et ecce habes hujus quoque creationis opus tripartitum. Porro quod cum dixisset, creavitque Deus cete grandia, et omnem animam viventem atque motabilem, adjunxit dicens, quam produxerant aquae, congrue et in singulis operibus dici potuisset. Creavit enim et luminaria quae fecerat, etc., omnia quae fecerat distincte, Deus idem fecerat simul, eo videlicet respectu, quia sicut jam dictum est, quidquid factum est in ipso vita erat (Joan. I). Quapropter et de omnibus in fine generationum istarum sic dicitur: Istae generationes coeli et terrae, quando creatae sunt in die quo creavit Deus coelum et terram, et omne virgultum agri antequam oriretur, etc. Quomodo intelligendum est illud quod creaverat Deus omne virgultum antequam oriretur, sic et quod nunc dicuntur aquae jam produxisse omnem animam viventem atque motabilem cum crearet illa Deus. ####  |