| ### PROLOGUS RUPERTI IN MICHAEAM PROPHETAM ###  |

| #### CAPUT SINGULUM |

| #### #### Michaeas sextus in ordine duodecim prophetarum secundum nomen suum, quod interpretatur humilitas, in oculis suis fuisse humilis credendus est. Mysterium namque venturi Christi Filii Dei, quod non superbis, sed humilibus ab initio revelatum fuit, juxta quod ipsemet ore proprio pronuntians: ####
| #### “Confiteor, inquit, titi, Pater, Domine coeli et terrae, quia abscondisti haec a sapientibus et prudentibus, et revelasti ea parvulis (Matth. XI),” |
#### #### ita huic revelatum est, ut non solum quod venturus vel nasciturus esset, verum etiam locum nativitatis ejus praesciret et praedicaret: Ait enim: ####
| #### “Et tu, Bethleem Ephrata, parvula es in millibus Juda; ex te mihi egredietur, qui sit Dominator in Israel, et egressus ejus ab initio a diebus aeternitatis (Mich. V).” |
#### #### Hoc de dominatore Christo, et de nativitatis ejus loco dictum esse per hunc humilem, nec superbi dubitare potuerunt, qui Herodi sciscitanti ab ipsis ubi Christus nasceretur, respondentes, in Bethleem Judae debere nasci, testimonio praesenti usi sunt. Hoc plus caeteris prophetis hic accepisse videtur, ut locum quoque designaret nativitatis ejus, praeter sanctum David, qui magna cum afflictione et vigiliis atque oratione se hoc ipsum quaesisse et invenisse commemorat, cum dicit: ####
| #### “Memento, Domine David, et omnis mansuetudinis ejus. Sicut juravit Domino, votum vovit Deo Jacob. Si introiero in tabernaculum domus meae, si ascendero in lectum strati mei. Si dedero somnum oculis meis et palpebris meis dormitationem. Et requiem temporibus meis, donec inveniam locum Domino, tabernaculum Deo Jacob (Psal. CXXXI). ” |
#### #### His namque verbis juxta litteralem sensum declarat se cum accepisset promissiones Christi de semine suo nascituri, locum quoque scire voluisse ubi nasceretur, et pro hoc desiderio vovisse quod nullum suo corpori requiem indulgeret, nisi prius desideratae rei notitiam consequeretur. Etenim dum protinus subjungit: ####
| #### “Ecce audivimus eam in Ephrata (ibid.),” |
#### #### oranti sibi revelatum esse clara voce pronuntiat, nativitatem ejus futuram in Bethleem civitate sua, quia videlicet Ephrata ipsa est Bethleem. Quod ergo David tanta cum instantia supplicanti revelatum est, non parva gratia percepit et hic secundum nomen suum humilis natus de Morasthi, quod interpretatur haereditas, et erat viculus haud grandis. Cujus videlicet vocabuli mysterium eidem nihilominus congruit, quemadmodum et caeteris omnibus, quorum haereditas est verbum Domini, et dicere possunt cum David: ####
| #### “Haereditate acquisivi testimonia tua in aeternum, quia exsultatio cordis mei sunt (Psal. CXVIII).” |
#### #### Hic, ut jam dictum est, sextus sit in ordine duodecim prophetarum, nimirum quasi in corde voluminis positus, profunda mysteria continet, et in perscrutando difficultas est. Cum ergo et difficile sit et temerarium possit judicari, post magnorum studia patrum, nos extremos subsequentes aliquid in hujusmodi profunditatibus scrutari, jam cessandum putaremus ab intentione scribendi, sed talis interim mentis nostrae debilitas sese aperit, ut ex ipsius consideratione commoniti, illius recordaremur versiculi: ####
| #### “Dormitavit anima mea prae taedio, confirma me in verbis tuis (Psal CXXXVIII).” |
#### #### Taedium namque in otio patimur vitae praesentis, et quasi dormitando viam facimus vanis cogitationum phantasiis, nec est aliud praeter hujusmodi studium, quod animi nostri statum confirmare possit, utpote inopis atque inertis secundum similitudinem servi, qui neque quinque talenta neque duo, sed unum tantum accepit (Matth. XXV). Unum talentum est intellectus, quo nostra pravitas sese sentit esse muneratam, et propterea fugiendum est sibi exemplum servi nequam, qui fodiendo in terram talentum abscondit, et nullam saltem alicujus boni sermonis reportavit usuram. Qualitercunque autem alii de nostra intentione judicent, hoc intendere nos profitemur, ut meditando atque scribendo praesentis vitae revelemus taedium, consolemur exsilium, et haereditate acquiramus testimonia Christi Filii Dei in aeternum. Illum ergo attendentes, qui omnibus servis suis dicit: ####
| #### “Negotiamini dum venio (Luc. XIX),” |
#### #### lucrum conquiramus conquiramus etiam de propheta isto. |