| #### CAPUT II De spiritu fortitudinis primum in Christo, deinde et in apostolis, sanctisque praedicatoribus considerando, deinde Ecclesiae rectoribus, juxta illud Salomonis: |

| #### ####
| #### “Tria sunt quae bene gradiuntur, leo fortissimus bestiarum, gallus,” |
#### #### etc. #### Hujus igitur, id est spiritus fortitudinis, magnalia quae praedicemus, primum in ipso consideremus Christo, deinde in apostolis sive apostolicis viris Christi praedicatoribus, deinde et in sanctis Ecclesiae Christi rectoribus, secundum illam sapientissimi sententiam Salomonis: Tria sunt quae bene gradiuntur, et quartum quod incedit feliciter. Leo fortissimus bestiarum, ad nullius pavebit occursum, gallus succinctus lumbos, et aries, nec est rex qui resistat ei. Est qui stultus apparuit, postquam levatus est in sublime. Si enim intellexisset, ori imposuisset manum (Prov. XXX). Denique leo fortissimus bestiarum Deus est, fortissimus spirituum, Deus, inquam, et homo Christus, de quo verissime dictum est, ad nullius pavebit occursum. Ipse enim dixit, cum ex potestate, et non ex debita necessitate poneret animam suam: Venit enim princeps mundi hujus, et in me non habet quidquam (Joan. XIV). Sed et ante hoc, de eodem sibi occursuro nihil pavescens, dixerat: Nunc judicium est mundi, nunc princeps mundi ejiciet foras (Joan. XII). Gallus autem, qui dividit, et canendo annuntiat noctis horas; gallus, inquam, succinctus lumbos, praedicator est, qui, per noctem praesentis saeculi, dormire nos profundo securitatis somno non sinit, lucem instare negotiosam annuntiat, id est diem judicii, suum interea castigans corpus et in servitutem redigens, ne forte, inquiens, cum aliis praedicaverim, ipse reprobus efficiar (I Cor. IX). Cantus ejus hujusmodi est: Nox praecessit, dies autem appropinquavit. Abjiciamus ergo opera tenebrarum, et induamur arma lucis, sicut in die honeste ambulemus (Rom. XIII), et his similia. Porro aries quisque praelatus est, qui non quidem foris praedicat, sed intus rationabilibus ovibus praeest, easque ducit ac reducit ad caulas, et non est, inquit, rex qui resistat ei, nec enim regum gladios timet, ut sui obliviscatur propositi, quin etiam si rex restiterit, eumque gladio percusserit, melius vivit, et oves illas vivido exemplo melius ducit. Qui autem stultus apparuit in sublime elatus, Antichristus erit. Qui feliciter quidem, sed non ut caetera illa bene graditur. Nam faciet quidem et prosperabitur, sed non bono fine prosperabitur, et idcirco non bene gradietur. Quantus in illo leone fortissimo, in illo gallo succincto, et in illo ariete cornuto, claruit iste spiritus fortitudinis? Leo ille et per semetipsum leonem diabolum vicit, et per gallum, et per arietem illum, sive cum gallo et ariete illo, bestiam illam quam vidit Daniel, superavit, bestiam terribilem atque mirabilem et fortem nimis, dentes ferreos habentem magnos, comedentem atque comminuentem, et reliqua pedibus conculcantem (Dan. VII). Non enim parum spectaculi habet, quod non adolescente, sed jam usque ad plenum adulto, et roborato Romano imperio, silente, et sub eo toto tremente mundo spiritus iste, spiritus fortitudinis tantummodo, gallum contra leges ejus canentem, et arietem, praeter duo geminae charitatis cornua nihil armorum gerentem immisit, et furorem ejus irrationabiliter, et sine modo debacchantem devicit, et conculcatricem orbis terrarum bestiam pedibus eorum conculcandam substravit. Haec sunt magnalia spiritus fortitudinis, de quibus aliquid dicturi ipso adjuvante, primum de leone jam dicto dicamus, quid agendo rem tantam gallo et arieti possibilem fecerit. ####  |