| ### IN ISAIAM LIBER SECUNDUS. (Isa. IX-XLVI) ###  |

| #### CAPUT PRIMUM. Quartam periochen ab eo incipere quod ait: |

| #### ####
| #### “Primo tempore alleviata est terra Zabulon et terra Nephtalim,” |
#### #### et cur evangelista de hoc loco sumens testimonium, partes istas omisit primo tempore, etc. #### (CAP. IX.) Quartae perioches sensum lucidum faciemque pulchram totus orbis videt, cujus hoc initium est: Primo tempore alleviata est terra Zabulon et terra Nephtalim, et novissimo aggravata est via maris, trans Jordanem Galilaeae gentium. Primos intelligentiae aditus evangelista Matthaeus nobis aperit, cum dicit: Cum autem audisset Jesus quod Joannes traditus esset, secessit in Galilaeam. Et relicta civitate Nazareth, venit et habitavit in Capharnaum, maritimam in finibus Zabulon, et Nephtalim, ut impleretur quod dictum est per Esaiam prophetam: Terra Zabulon et terra Nephtalim, via maris trans Jordanem Galilaeae gentium, populus qui sedebat in tenebris, vidit lucem magnam, sedentibus in regione umbrae mortis, lux orta est eis. Exinde coepit Jesus praedicare et dicere: Poenitentiam agite, appropinquabit enim regnum coelorum (Matth. IV). Profecto cum haec dicit, visionem sive exortum magnae lucis, lucidam praedicationem Salvatoris, lucidum vult intelligi Evangelium regni Dei, quod prima omnium terra Zabulon, et terra Nephtalim ex ore ejus audivit. Nam antequam Joannes traditus esset, nunquam ille per publicum praedicavit, aut apostolos elegit, licet discipulos habuerit, coram quibus nondum tradito Joanne aquas in vinum convertit, quod signorum ejus initium fuit (Joan. II). Sed quid est quod sumptum de isto loco testimonium non ad integrum scripsit? Sic enim se habet textus propheticae lectionis: Primo tempore alleviata est terra Zabulon, et terra Nephtalim, et novissimo aggravata est via maris, etc. Evangelica autem sic excepit. Terra Zabulon et terra Nephtalim, via maris, etc. Duas omisit prophetiae praecipuas partes, primo tempore alleviata est, et novissimo aggravata est. Quid, inquam, est quod testimonium non integrum posuit, sed istas partes omisit? Videlicet quia quod hic intelligendum est, primo tempore alleviata est, et novissimo aggravata est, non jam tunc quando praedicare coepit Dominus Jesus adimpletum est. Hoc interim nos intelligere voluit, quia praedicatio Domini Salvatoris quae primum in terra Zabulon et terra Nephtalim audita est, visio magnae lucis est quae per hunc prophetam praenuntiata est. Nunc ergo per hanc intelligentiae januam ingressi praesentis capituli spatia, quanta eadem juvamur luce perambulemus. ####  |