| #### CAPUT XIX. De eo quod dicturus est et iis, qui a sinistris ejus erunt: |

| #### ####
| #### “Discedite a me, maledicti, in ignem aeternum.” |
#### #### Tunc dicet et iis qui a sinistris ejus erunt: Discedite a me, maledicti, in ignem aeternum, qui praeparatus est diabolo et angelis ejus (Matth. XXV). Haec est auditio, vere et incomparabiliter mala, de qua Psalmista dicit: In memoria aeterna erit justus, et ab auditione mala non timebit (Psal. III). Quid enim auditu tam malum? Quod nomen tam pessimum? Maledictos dicit eos Benedictus et ipsa benedictio rectorum, et discedite, inquit in ignem aeternum. Non est hoc ex amaritudine, vel nimio motu animi in iram concitati, sed ex tranquillissima ratione judicii, ex vera maturitate, vel matura veritate judicis, rem vel meritum sicut est exprimentis, cum auctoritate Scripturarum, extra quam nec judicans dicet aliquid. Nam revera, et quod illos qui a dextris erunt, benedictos appellabit: Venite, inquiens, benedicti Patris mei, et his qui a sinistris erunt, dicet, discedite, maledicti, secundum Scripturam faciet antiquissimae et divinae auctoritatis. Antiquitus enim illi omnes, qui ad vitam praedestinabantur, et idcirco ad dextram statuentur, benedicti fuerunt, dicente Scriptura: Et creavit Deus hominem ad imaginem suam, masculum et feminam creavit eos: Benedixitque illis Deus, et ait: Crescite et multiplicamini, et replete terram, et subjicite eam (Gen. I), etc. Solos quippe electos tunc benedicendo nasci jussit, unde et benedicti vel benedictionis sunt filii nondum admisso peccato propter quod nati sunt vel nascuntur omnes, quos nescit Dei benedictio, dicente eodem ad mulierem post peccatum: Multiplicabo aerumnas tuas et conceptus tuos (Gen. III). Unde quia benedictio illa nec debuit, nec potuit evacuari, nec mulieri dixit, maledicta es, nec viro dixit, maledictus es super terram, sed hoc tantum dixit: Maledicta terra in opere tuo (ibid.), unde suo loco plenius diximus. Si ita dixisset, maledictus es super terram, totam enuntiasset maledictam esse massam, totamque prioris benedictionis mutabili animo evacuasset sententiam. Porro ad Cain, de cujus parte omnes et soli sunt reprobi, qui ad sinistram sunt statuendi, non dixit, maledicta terra in opere tuo, sed maledictus es, ait, super terram (Gen. IV), et uno illo omnes, qui imitantur illum maledictos fore denuntiavit, et isti sunt, quibus dicturus est judex, discedite a me, maledicti. Igitur, ut jam dictum est, non tanquam iratus, sicut commotus dicet novum aliquid, sed omnia tunc quoque sumet de Scripturis et sicut audivit judicabit. ####  |