| #### CAPUT XXIII. Item quid significet quod vocavit angelus Domini Agar, aperuitque oculos ejus Deus, ut videret puteum aquae. |

| #### #### Vocavitque angelus Domini Agar de coelo, dicens: Quid agis, Agar? noli timere. Exaudivit enim Deus vocem pueri de loco in quo est: Surge, tolle puerum, et tene manum illius, quia in gentem magnam faciam eum, aperuitque oculos ejus Deus. Quae videns puteum aquae, abiit et implevit utrem deditque puero bibere, et fuit cum eo. Hoc tandem futurum est, cum plenitudo gentium subintroierit (Rom. XI). Tunc enim vocabit angelus magni consilii Synagogam dicens: Quid agis, Agar? id est, adversa vel conversa, noli timere, etc., et aperiet oculos ejus, amoto velamine quod nunc positum est super cor eorum (II Cor. III), et vero intellectu videbit puteum Scripturarum, puteum aquarum viventium, dabitque filio suo potum, id est verum Scripturarum auditoribus suis propinabit intellectum. Notandum quod non dictum sit, exauditvit Deus vocem Agar, cum ipsa levaverit vocem suam et fleverit, sed exaudivit Deus vocem pueri. Denique mater ipsa non suam, sed filii mortem deplorabat. Pepercit igitur Deus ei pro quo fuerat et fletus. Ex eo quod ait, surge, et accipe puerum, et tene manum ejus, manifestum est eum non oneri matri fuisse, sed comitem. Quod autem manu parentis tenetur, sollicitus monstratur affectus. Verumtamen supra prudenter sic Scriptura dicit, abjecit puerum, tanquam ille matris cervicibus insederit, quia videlicet nunc interim, donec Synagogam, ut praedictum est, vocet angelus Domini, oneri est indoctus populus Pharisaeorum, et Scribarum suorum Synagogae, et pro eorum, quos erudire putatur, perditione premitur ampliori damnatione. ####  |