| #### CAPUT XXIII. Quae sint illae aquae |

| #### ####
| #### “super firmamentum.” |
#### #### Magnorum quoque et illustrium virorum, in hoc quoque capitulo, scripta dissentiunt, videlicet in eo quod dictum est: Et dividat aquas ab aquis, divisitque aquas quae erant sub firmamento, ab his quae erant super firmamentum. Alii namque, quod dictum est, qui tegis aquis superiora ejus (Psal. CIII), sic accipiunt, ut dicant: Superiora coeli, juxta Genesim, ab aquis teguntur, aquas super firmamentum positas esse dicat, quas angelorum multitudines intelligimus, juxta illud: Et aquae quae super coelos sunt, laudent nomen Domini (Psal. CXLVIII). Verum si hoc voluit citharoedus, praecentor ille laudum, Deum laudans de coelis, laudans eum 10 in excelsis, cur dicturus, et aquae quae super coelos sunt laudent nomem Domini, praemisit, laudate eum, omnes angeli ejus? Universaliter namque dicendo, laudate eum, omnes, neminem angelorum ejus excepit, et proinde superflue repetisset, dicendo, et aquae quae super coelos sunt, laudent nomen Domini, si aquarum nomine multitudines angelorum voluit intelligi. Item et in hymno trium puerorum, cum dicitur primo, Benedicite, angeli Domini, Domino (Dan. III), et deinde, benedicite, coeli, Domino, benedicite, aquae omnes quae super coelos sunt, Domino (ibid.), profecto nomine aquarum aliud quam angelos Scriptura cogit intelligi. Praeterea si aquarum nomine, quae sunt super firmamentum, intelligi oportet angelos, quomodo vel in quo hujusmodi aquae divisae sunt ab his quae sunt sub firmamento? Nempe istae sunt, de quibus postmodum dicit Deus: Congregentur aquae quae sunt sub firmamento in locum unum, et appareat arida, etc. Quomodo ergo ab istis aquis angeli divisi sunt? Denique ab illis potius, qui reprobi facti sunt, spiritibus divisi sunt, utpote angeli lucis ab angelis tenebrarum, unde jam dictum est divisione lucis, et earumdem tenebrarum. Porro alii doctorum, nomine aquarum quae sunt super firmamentum, nihil aliud quam aquas simpliciter intelligi volunt. Eorum procul dubio sententia justius atque tutius placet, videlicet ut a sacrae historiae littera sensus non discrepet. Verumtamen non usque adeo consentimus aquas esse super firmamentum, ut concedamus etiam congelatas esse, quod aliqui magis conjecturaliter quam rationabiliter opinati sunt. ####  |