| ### DE OPERIBUS SPIRITUS SANCTI LIBER TERTIUS ### DE SAPIENTIA LIBER SECUNDUS ###  |

| #### CAPUT PRIMUM. Quod in illa passione haec sapientia duo nobis condiderit sacramenta quorum alterum baptisma, alterum est vivifica corporis et sanguinis Christi mensa. |

| #### #### Ex operibus opificem sanctum sapientiae spiritum cognoscere, et sicut Deum glorificare studentes, praecedente volumine circa passionem novi hominis Jesu Christi Filii Dei versati sumus, nunc de sacramentis, per quae secundum imaginem ejusdem novi hominis renovamur, quaeque nobis de fonte passionis ejus profudit idem sapientiae spiritus dicere incipiemus. Sunt autem duo haec sacramenta maxima, scilicet baptisma, et vivifica corporis et sanguinis ejus mensa, quae sine dubio nostrae saluti tam necessaria sunt, ut absque his nulli hominum ad vitam vel regnum Dei aditus pateat. Ait enim: Amen amen dico vobis, nisi quis renatus fuerit ex aqua et Spiritu sancto, non potest videre regnum Dei (Joan. III). Item: Amen amen dico vobis, nisi manducaveritis carnem Filii hominis, et biberitis ejus sanguinem, non habetis vitam in vobis (Joan. VI). Haec nimirum sacramenta et cunctus ordo, vel actus horum, quam recte ascribantur Spiritui sapientiae, nonnisi qui eodem Spiritu, vel eadem sapientia fuerit edoctus, meretur advertere. Sapientes et prudentes hujus saeculi nescierunt, imo tanquam justitiam ridendam existimaverunt (I Cor. I et III). Proinde ipsi potius stulti facti sunt, stulta facta est sapientia illorum, non parum, sed multum, videlicet in tantum, ut canibus et porcis assimilati sint, dicaturque adversus eos parvulis quibus haec mysteria revetata sunt: Nolite sanctum dare canibus, nolite mittere margaritas vestras ante porcos, ne forte conculcent eas, et conversi elidant vos (Matth. VII). Sacramenta haec sancta sunt. Sacramenta haec margaritae nostrae sunt, illi autem qui deriserunt vel derident haec cum sibi sapientes videantur, canes sunt, porci sunt. Nos igitur parvuli simus, et haec nobis revelantem sapientiae spiritum in his ipsis sicut Deum glorificemus, et gratias agamus. Ac primum in hoc volumine de baptismo dicamus. ####  |