| #### CAPUT XXIX. Titulum psalmi sexagesimi quarti ad hujus captivitatis solutionem pertinere. |

| #### #### Nonnihil spectat ad rem praesentem reminisci quia in titulo psalmi sexagesimi quarti, Jeremiam et Aggaeum Spiritus propheticus composuit, quorum alter, scilicet Jeremias captivitatem illam futuram praedixit, et praesens vidit; alter vero, scilicet Aggaeus, soluta captivitate reversioni in patriam interfuit. Titulus sic se habet: ####
| #### “In finem, Psalmus David, canticum Jeremiae et Aggaei de verbo peregrinationis, quando incipiebant proficisci (Psal. LXIV).” |
#### #### Sequitur psalmus: ####
| #### “Te decet hymnus, Deus, in Sion, et tibi reddetur votum in Jerusalem.” |
#### #### Ad rem, inquam, praesentem spectat, ejusdem cantici sive tituli praeeuntis reminisci, quia magnum resonat gaudium de triumpho Verbi Dei, cujus propter veritatem implendam populus de captivitate liber illuc ascendit, ubi oportebat ipsum Verbum incarnari, per quod omnia facta sunt, de tribu Juda, de semine David. Dulce quidem est allegoriam in eodem psalmo, sive psalmi titulo meditari scilicet intelligere supernam Sion et coelestem Jerusalem, atque hic universalem generis humani peregrinationem, unde omnes ascensuri sunt electi, finito termino mundi. Verumtamen et illud nonnihil habet dulcedinis, quod historialiter tunc gestum est, quod populus ille liber de captivitate rediit, cui reditui propheta Aggaeus interfuit. Etenim reditus ille non solum typus, verum etiam valde necessaria praeparatio fuit decoris sive hymni, qui te decet Deus in superna Sion, praeparatio redditionis voti, quod tibi redditur sive reddetur in aeterna Jerusalem, quo omnis caro ad te veniet, propitiato te cunctis iniquitatibus nostris, per redemptionem Jesu Christi Filii tui, cujus ventura nativitas hoc exigebat, ut solveretur illa captivitas, ut rediret juxta prophetam virgo Israel in terram suam, sive in civitates suas, eumdem Dominum et Salvatorem suum genitura, magna et justa prophetis illius temporis gaudii sive laetitiae causa, magna et pulchra triumphalis tripudii materia. ####  |