| #### INCIPIT PASSIO B. ELIPHII. CAPUT 1. |

| #### #### Ea tempestate qua Romani imperii majestatem turbavit impius apostata Julianus, florebat, secundum saeculi dignitatem gloriosus et secundum Christianam fidem, clarissimus vir Eliphius in urbe Tullensi, quae civitas est Galliarum, cujus loci indigenae prisco nomine Leuchi dicti sunt; ipsa vero civitas Leucha. Habuit autem idem vir sanctus fratrem sanctissimum, tresque sorores virgines, omnes memorabiles supernae civitatis Jerusalem municipes, quorum nomina in libro vitae aeternae scripta haec sunt. Frater ejus Eucharius, episcopalis gratiae functus honore, palmam quoque martyrii feliciter adeptus est, corpusque ejus in castro quod dicitur ad Liberdum conditum est. Prima soror ejus Menna, secunda Libaria, tertia dicta est Susanna, fueruntque sicut unius fidei, ita et unius ejusdemque, videlicet monasticae professionis. Et prima quidem, videlicet Menna sacra virgo, utrum per martyrii palmam praesentem vitam finierit, antiquitas litteris non expressit, nisi quod in virginitate permanens defuncta, et in loco qui Portes dicitur condita est. Secunda Libaria, et tertia Susanna, secundum vitae propositum, sanctiore martyrii gloria consummaverunt, Libaria quidem apud civitatem nomine Grandem, Susanna vero in Campania tumulata est. His dictis, de hujus sancti viri fratribus secundum carnem, et cohaeredibus secundum fidem, dicendum est de illa tempestate jam dicta, quod tam magna fuerit, ut non mirari debeat quis, quod illa quoque Galliarum loca turbare potuerit. ####  |