| #### VERS. 28-30. |

| #### #### Ecce hoc inveni, dixit Ecclesiastes, unum et alterum, ut invenirem rationem, quam adhuc quaerit anima mea, et non inveni. Virum de mille unum reperi, mulierem ex omnibus non inveni. Solummodo hoc inveni, quod fecerit Deus hominem rectum, et ipse se infinitis miscuerit quaestionibus. Quis talis ut sapiens est, et quis novit solutionem verbi? Hoc, inquit, reperi, universa diligenter eventitans, quod peccando paulatim, et ad unum delictum aliud apponendo grande numerum nobis effecimus peccatorum. Requisivit anima mea an recta mulier inveniatur, et cum vix paucos de viris bonos invenerim, ita ut de mille unus potuerit inveniri, mulierem bonam omnino invenire non potui. Omnes enim me non ad virtutem, sed ad luxuriam deduxerunt. Et quia appositum est cor hominis diligenter ad malitiam ab infantia, et quia pene omnes offenderunt Deum, in hac ruina generis humani facilior ad casum mulier est. De qua et poeta gentilis: Varium et mutabile semper femina. Et Apostolus: Semper, ait, discentes, et nunquam ad scientiam veritatis pervenientes (II Tim. III). Et ne videretur communem hominum damnare naturam, et Deum auctorem facere mali, dum talium conditor est qui malum vitare non possint, argute praecavit, et ait bonos nos a Deo creatos, sed quia libero sumus arbitrio derelicti, vitio nostro ad pejora labi, dum majora quaerimus, et ultra vires nostras varia cogitamus. Aliter. Quotidie mecum uniuscujusque rei rationem ponens, nullum invenire potui cogitatum, qui non cogitatione perversa extrinsecus turbaretur. In mille autem viris inveni verum hominem, qui juxta imaginem Creatoris est creatus, et in mille non quibuslibet, sed in mille viris, quorum numerum mulier explere non potest, in mille qui non appropinquaverunt ad mulierem, et propterea purissimi permanserunt. Haec autem omnia tropice accipienda. In multis quippe studiosis, et quotidiana meditatione sudantibus, vix invenitur cogitatus purus, et viri dignus vocabulo. Possumus et cogitatus pro viris accipere, mulieres pro operibus accipere, et dicere, quod difficile cogitatio alicujus pura inveniri queat, opera, quia per corpus administrentur, aliquo semper errore commista sint ####  |