| ### PROLEGOMENA ###  |

| #### CLARISSIMIS PLURIMUMQUE COLENDIS RECENTIS ISTIUS EDITIONIS PRIMIS SOCIIS MICHAEL PLEUNICH S. P. D. |

| #### #### Novam hanc editionem omnium Operum Ruperti abbatis Tuitiensis viri undequaque spectatissimi, aggressurus, statim animo agitare coepi de patrono, dignitate, doctrina pietateve conspicuo, diligendo, cujus praesidio validaque tutela editio fortunata prodiret ac securior. Eximias namque hasce lucubrationes nonnisi viris clarissimis nuncupandas esse arbitrabar. Dum haec itaque mecum ipse versarem, diutius mihi, ut decernerem, non fuit immorandum; illico enim non unam, sed vos omnes editioni hujusmodi perficiendae socios primitus inscriptos, viros profecto selectissimos, menti meae oblatos animadverti; vobisque proinde, utpote egregiis dotibus insignitis, Opera haec noviter cudenda volui nuncupata. Siquidem vos inter in primis nonnulli hujus Venetae augustissimae reipublicae patritii emicant, qui claritati generis virtutes quasque viro nobili dignas, omnigenamque copulant eruditionem. Sunt item et alterius ordinis, praecipuo loco et cultu habendi, viri utriusque juris peritissimi, ac laurea doctorali merito donati, nedum industriam navantes operam, ut aequa lance quod suum est unicuique tribuatur, verum etiam optimis litterarum studiis incumbentes. Postremo, et fortasse priori loco non immerito nominandos, viros sacris addictos in sociorum albo recensitos aspicio, quorum probatam pietatem et doctrinam nemo non ignorat; imo veluti ecclesiasticae disciplinae, graviorumque studiorum assertores cuicunque cordato homini commendantur. Haec brevi calamo tantummodo innuisse sufficiat, nam si fusiori uniuscujusque vestrum merita et insignia praefulgida mihi essent commemoranda, et modestiam summam, qua exornati estis, offenderem, et oratio nimis prolixa, ni dicam minus grata, progrederetur. Si genio vestro igitur, si brevitati ego indulgere cogor, fama tamen, quod vos, editionis hujus intuitu, adeo laudabiliter gessistis, quominus palam faciat, non distinebitur. Cum enim Ruperti Opera pluribus abhinc annis in Italia desiderarentur, ut vix ac ne vix quidem magno pretio comparari possent, vestra praecipue cura factum est, ut eadem nunc, primis hisce nostris Venetis imo et Italicis typis, commodiori sumptu, cuicunque habenda prostarent. Addam insuper, quam prompto libentique animo mihi suppetias dedistis, quibus, quam citius fieri posset, Rupertiana volumina recuderentur. Quae cum ita sint, quis non videat, vos de litteratororum republica, deque me potissimum, optime meritos esse? Ob idque honestissimum vobis nomen obtigisse? Haec sane in causa fuere, cur ego ad novam hanc editionem, proprio quodammodo jure vobis vindicatam, vobis ipsis inscribendam pari ratione me obstrictum cognoverim. Superest modo, viri vel collectim vel singillatim indubie clarissimi, ut nuncupationem istam, quod enixe a vobis peto, in observantiae meae certissimam tesseram, ea, qua polletis, eximia humanitate excipiatis; meque laboremque meum pergatis vestro patrocinio fovere, quo studiosorum utilitati et commodo in dies vacare valeam. Interim supremum Numen obtestor ut vos ad annos Nestoreos servet incolumes. #### Dabam Venetiis ex meo typographio IV Nonas Decembris 1748. ####  |