| #### CAPUT XXIX. De septima aetate mundi, quod veraciter sabbatum dicatur et sit, id est, requies, et quid sit illa. |

| #### #### Septima mundi aetas, non pro tempore, vel temporum ordine aetas dicitur, aut septima nuncupatur. Neque enim quomodo quinta quartae, quomodo sexta quintae, sic illa huic sextae temporaliter succedit, sed conjuncta velut ex latere, usque ad finem saeculi, usque ad universalis diem resurrectionis, cum ea currit. Est autem alterius saeculi secretum, in quo electorum animae depositis corporibus, felici sabbatismo, cum Deo requiescunt, quaecunque per sex aetates mundi, diversis meritis operum, differentes quidem mansiones, sed eamdem requiem ingredi meruerunt. Ipsa Sabbatum, id est, requies dicitur et est, quia nihil illic operantur, sed operum suorum mercede recepta, quieto deinceps otio feriantur. In hujus sabbatismi typum legale illud sabbatum circumcisioni datum fuisse recte intelligitur, ut quidquid de illo carnali sabbato littera legis loquitur, de isto spiritualiter intelligat homo rationalis, in spiritu legisperitus, in veritate litteratus. Exempli gratia: Memento, inquit Dominus, ut diem Sabbati sanctifices (Exod. XX). Hoc praeceptum in Decalogo, tabulis digito Dei inscriptis, quartum est. Quod tunc demum veraciter sic intelligis, ut scribentis Dei digito dignum sit, ut sanctificare diem Sabbati id esse sentias, ac si dictum esset: Memento ut quidquid boni operaris, non pro qualibet transitoria et vana re, sed pro aeterna facias remuneratione. Igitur praesentis vitae tempus operandi quod bonum est, rationem vel opportunitatem habet, illius autem saeculi cuncta longiturnitas quiescentium est, fixamque et immutabilem sabbati legem possidet. In illam requiem Deus prior ingressus est, quod et Scriptura testatur, cum dicit: Complevitque Deus die septimo opus suum quod fecerat et requievit die septimo ab universo opere quod pairarat (Gen. II). Apostolus autem: Qui enim, inquit, ingressus est in requiem ejus, etiam ipse requievit ab operibus suis, sicut et a suis Deus. Festinemus ergo ingredi in illam requiem (Hebr. IV), etc. ####  |