| #### CAPUT 5 |

| #### #### CHRIST. Nusquam in ordine Aaron sacerdos fuit, nec esse debuit, quem videlicet ordinem sacerdotii solum attendis; sed in ordine, vel secundum ordinem Melchisedech. Quid iterum stupidus astas? Quid haeres? O Judaee, quaecumque loquuntur Scripturae aut vera sunt, aut non; sed dicere quis audeat quia non vera sunt? Si autem vera, imo quia vera sunt, quaere aliquem, in quo completa sit veritas Scripturarum; et non invenies, nisi hunc unum Jesum Christum. Non longe, nec in multa Scripturarum spatia, quae latissima sunt, nunc mitto te; hunc unum brevem psalmum scrutare, de quo est versiculus iste: Juravit Dominus, et non poenitebit eum; et invenies et sacerdotis personam, et sacerdotii ordinem, et ordinis virtutem, et praecedentis in virtute sua sacerdotis gloriam et honorem, sessionis ejus altitudinem, et fere quidquid magnum et victoriosum ego per Evangelium didici de Jesu Christo, filio David, domino David. Dico tibi, quia passus et mortuus est, et propter hoc illum Deus exaltavit exaltatione ascensionis in coelum multis videntibus. Quid aliud loquebatur idem psalmus ultimo versiculo: De torrente in via bibet, propterea exaltabit caput? Dico tibi, quia sedet nunc a dextris Dei, secundum carnem Filius David, et secundum divinitatem Dominus David. Quid aliud erat in primo versiculo ejusdem psalmi: Dixit Dominus Domino meo: Sede a dextris meis? Dico tibi, quia regnum et sacerdotium ejus a Jerusalem incipiens, ad gentes sese extendit; et inter inimicos suos, Judaeum scilicet et gentilem, crevit nomen ejus, et praedicatur ipse Dominus omnium; et propterea Judaei captivi ducti sunt inter gentes quae credunt in eum, quia inimici ejus sunt, et amici per fidem esse noluerunt. Quid aliud ille versiculus ejusdem psalmi sequitur: Virgam virtutis tuae emittet Dominus ex Sion: Dominare in medio inimicorum tuorum? Dico tibi quia antequam ipse homo factus visibiliter appareret, ante coelum et terram, ante omnem creaturam visibilem, seu invisibilem, ipse Deus apud Deum erat, natus ex corde Patris, coaeternus illi et consubstantialis. Unde et principium recte semetipsum pronuntiavit, sicut et Pater principium est. Quid aliud sequenti versiculo loquitur psalmus iste: Tecum principium in die virtutis tuae, in splendoribus sanctorum, ex utero ante luciferum genui te? Dico tibi quia ipse est Judex vivorum et mortuorum et in die judicii cunctos impios, tam gentes quam gentium reges, judicabit, justos autem et humiles glorificabit. Quid aliud ei vel de eo dicitur duobos versiculis sequentibus: Dominus a dextris tuis, confregit in die irae suae reges. Judicabit in nationibus, implebit ruinas, conquassabit capita in terra multorum? #### JUD. Tu Scripturas tuo sensu tractare consuevisti et ducis ac reducis, ut jam dixi, qualem in partem vis. ####  |