| #### CAPUT XXI. Quid sibi voluerit quod ait: |

| #### ####
| #### “Sume mihi vaccam trimam, et capram trimam, et arietem annorum trium, turturemquoque et columbam.” |
#### #### Sume, inquit, vaccam trimam, etc. Omnis haec assumptio, prophetica assumptio est. vacca siquidem, capra, et aries, quae profecto servilia sunt animantia, nam et lacte suo dominos suos pascunt, et lanis operiunt, tres praesignant generationes, per quas semen Abrahae serviturum erat in terra non sua, nam generatione quarta, inquit Dominus, revertentur huc. Est autem vacca trima, et capra trima, et aries trium annorum. Cur hoc? Videlicet quia patres vel patriarchae primi, per quos invocatum est nomen Domini super illos, tres numero sunt, a quibus denominationem suscipere Dominus Deus dignatus est, ut diceretur: Deus Abraham et Deus Isaac, et Deus Jacob (Exod. III). Sub istis namque nominibus Trinitas unus Deus, saeculis illis praedicari voluit, quia nondum capere possent homines manifesta nomina ejusdem Trinitatis, id est, Patris, et Filii, et Spiritus sancti. Volucres quae descenderunt super horum animantium cadavera, quas et abigebat Abraham, rapaces et importunos dominos Aegyptios scilicet significaverunt, qui per Abrahae meritum devoratione generis illius tandem abigendi erant, a generatione quarta, qua erant reversuri, per liberam significatur avium naturam, per turturem scilicet et columbam. Nec solum pro libertate ejusdem reversionis, verum et pro spirituali gratia prophetarum et sacerdotum, quorum primi vel principes in eadem reversione Moyses et Aaron exstiterunt. Proinde tollens, inquit Scriptura, omnia haec divisit per medium, subauditur quadrupedia, et utrasque partes contra se altrinsecus posuit; aves autem non divisit. Etenim carnales, qui per quadrupedia signantur, lites et seditiones murmurando contra Dominum facturi erant, spirituales vero unanimem servare concordiam, imo et seditiosos ad pacem revocare habebant. ####  |