| #### VERS. 4. |

| #### #### Si spiritus potestatem habentis ascenderit super te, locum tuum ne dimiseris: quia curatio facit cessare peccata maxima. Quis iste potens sit, quis spiritus iste potentis, o utinam nesciremus, utinam vel oblivisci possemus! Saepenumero super nos aut iste potens aut spiritus ejus, multum nos premit, et locum nostrum dimittere cogit. Vera fides locus noster est, quia in illa stamus. Iste autem potens ille est, de quo Dominus loquitur: Videbam Satanam sicut fulgur de coelo cadentem (Luc. X). Iste potens tot iniquis spiritibus dominatur, quot vitiis succumbit homo ab illo deceptus. Iste spiritus potens locutus per serpentem ad mulierem, postquam illam seduxit, super Adam quoque ascendit tanquam victor, et dejecit eum de loco suo, et de paradiso (Gen. II). Super David etiam spiritus iste ascendit, atque illum confixit telis amoris et ambitionis (II Reg. XI; I Par. XXI). Concussit Petrum per ostiariam, ut Dominum negaret majestatis (Joan. XVIII). Neque Mariam pertransibo Magdalenam, super quam spiritus potenter ascendens cum septem daemoniis regnabat in illa (Marc. XVI). Quis possit dinumerare super quot spiritus iste ascendit, et fidei suae locum dimittere cogit? Spiritus iste potens, iste princeps fortis, quamvis veniat ad nos cum decem millibus, noster tamen princeps occurret ei cum duplicato exercitu, viginti scilicet millibus (Luc. XIV). Quidnam sibi vult simplex exercitus, aut quid duplicatus? Spiritus iste pugnat cum simplici exercitu, qui nos occidere potest et non vivificare. Rex noster cum milite duplo fortior illo pugnat, quia nos ille potest mortificare et vivificare. Iste duos habet funiculos et legiones duas vitae et mortis instar fortissimi David. Iste rex vivificat quos ille spiritus trucidat. Quos iste subruit, erigit ille. Hic levat in coelum pulsos de paradiso; iste armilla sua maxillam Leviathan perforat (Job XL), ut retrahat peccatores ex ore potentis. Praesciens Salomon istius potentis bella, monet nos praemuniri armis libertatis, ne forte fugiendo cogamur cedere de nostro loco. Quicunque his libertatis armis se protegit, non ascendit super eum spiritus ille potentis. Si quis vero forte loco fidei cessit fugiendo, si resumat libertatem et virtutis arma, Spiritus ille potens descendet de illo et recedet. Tanti pretii est libertas, quam laus adornat virtutis. ####  |