| ### LIBER QUINTUS ###  |

| #### PROEMIUM |

| #### #### Volens Deus, inquit, ostendere iram, et notam facere potentiam suam, sustinuit in multa patientia vasa irae apta in interitum, ut ostenderet divitias gloriae suae, quae praeparavit in gloriam (Rom. IX). Hujus sermonis vere Apostolici reminisci praesens prophetiae textus nos facit, quia revera quales Deus esset ostensurus gloriae suae divitias in vasa misericordiae, magnifica oris prophetici gratia, Spiritus sanctus cecinit, cum in anterioribus, tunc maxime ab eo quod ait: Exsulta satis, filia Sion (Sup. IX), usque ad id: Aperi Libane portas tuas, et quantae irae vasa futuri essent Judaei increduli, significavit ab eo loco, usque ad inclamationem, super brachium et oculum dextrum pastoris stulti, id est Antichristi. Nimirum congruebat eidem sancto prophetico Spiritui, ut illam quam dicebat vel intendebat exsultationem filiae Sion, sive jubilationem filiae Hierusalem, denuntiaret in hoc saeculo non fore securam, multis pressuris hominum esse premendam secundum quorumdam titulos psalmorum, qui inscribuntur pro torcularibus (Psal. VIII; LXXX; LXXXIII), id est pro tribulationibus, quibus sancta in hoc mundo Ecclesia premitur juxta illud. Omnes qui pie volunt vivere in Christo, persecutionem patiuntur (II Tim. III). Sequitur ergo: |