| ### IN GENESIM LIBER SEPTIMUS. (Gen. XXV-XXVIII) ###  |

| #### CAPUT PRIMUM. De generationibus Isaac, quod ipsae aliter sint generationes Isaac, et aliter generationes Christi. |

| #### #### (CAP. XXV.) Hae quoque sunt generationes Isaac filii Abraham: Abraham genuit Isaac. Quas hic Moyses generationes dicit Isaac usque ad sua tempora digesturus, ipsas evangelista Matthaeus Jesu Christi Filii Dei generationes appellans usque ad ipsum pene continuat. Praemisso namque frontis titulo, liber generationis Jesu Christi filii David, filii Abraham (Matth. I), protinus a praesenti capitulo sacram genealogiam sic inchoat: Abraham genuit Isaac, Isaac autem genuit Jacob. Porro aliter hujus atque aliter illius generationes sunt. Nam illius videlicet Jesu Christi generationes praecedentes magis secundum fidem, quam secundum carnem observatae: et econtra hujus, scilicet Isaac generationes magis secundum carnem quam secundum fidem succedentes digestae sunt. Unde et illic ad summum generatione carnis deficit, nec enim dictum est, aut dici debuit: Joseph autem genuit Jesum, qui vocatur Christus, sed Jacob autem genuit Joseph virum Mariae, de qua natus est Jesus, qui vocatur Christus (ibid.). Econtra hic generatio fluxae carnis, dum impetrato Rebeccae conceptu colliduntur in utero ejus parvuli, de quibus recte dicat Deus, Jacob dilexi, Esau autem odio habu (Mal. I). Igitur quia generationes Isaac, quem genuit Abraham, generationes sunt Jesu Christi filii David, filii Abraham, prosequamur eas et tanquam generatione Judaeorum, secundum carnem, qua illi filii Abrahae sunt, et tanquam generationes gentium, secundum fidem, qua idem Abraham, per Christum pater est multarum gentium. ####  |