| #### CAP. I. |

| #### #### INCIPIT LIBER TERTIUS. #### D. Sicut irruente nocte compellebamur quiscere, ita ipsa illucescente die hortamur surgere. Quare te decet quod monachis objicitur diligenter excutere. #### M. Dummodo mihi Deus dignetur succurrere, id praesto sum facere. Quare te decet quod ojicitur praemittere. #### D. Porro, inquiunt regulares canonici, quia vitam noscuntur monachi poenitentium agere, debent se in claustro quasi sub modio abscondere; mortui enim sunt. et vita illorum abscondita est cum Christo in Deo. Cum ergo Christus apparuerit, tunc et vita ipsorum apparebit cum ipso in gloria (Col. III, 3, 4.) Sicut ergo hic mortui, ibi vivi; sic ibi apparere, hic tamen debent latere. Ergo nec debent praedicare, nec baptizare. Hoc etiam habitus eorum testatur quia, sicut sunt tam vestitu quam tonsura despicabiles, ita non sunt in vita huic mundo probabiles. Illi autem qui dicuntur clerici, sicut sibi videntur regularium canonicorum vitam ducere, ita haec cum ipsis canonicis monachis objicere. #### M. Haec non debent solis monachis, sed omnibus patriarchis et prophetis apostolis, tandem omnibus sanctis objecisse, quos constat omnes vitam poenitentium habuisse. #### D. Si ita intelligitur, nullus ab hoc opprobrio excipitur; nam scriptum est: Conclusit Deus omnia sub peccato, ut omnium misereatur (Rom. XI, 32), et omnes peccavimus, et egemus gratia Dei (Rom. III, 23.) Ipsi etiam apostoli de se dicunt: Si dixerimus quoniam peccatum non habemus, ipsi nos seducimus, et veritas in nobis non est (I Joan. I, 8). #### M. Omnes autem qui dicuntur sub peccato conclusi esse, necesse est, si salvati sunt, de peccato poenituisse. De peccato autem poenitere hoc est vitam poenitentium habere. Igitur, si omnes sancti noscuntur vitam poenitentium agere, debent ergo se omnes sancti sub modio abscondere. Nullus ergo debuit praedicasse, baptizasse, vel miracula aliqua fecisse. #### D. Hoc nihil falsius dicitur. #### M. Nihil igitur hoc falsius monachis objicitur. #### D. Non sic, inquiunt, intelligitur vitam poenitentium agere, sed quos constat de criminalibus peccatis id facere. ####  |