| #### CAPUT IV. Quod secunda locutione: |

| #### ####
| #### “Confortare, et esto robustus,” |
#### #### ad Christum autem dictum sit: ####
| #### “Tu es Filius meus dilectus.” |
#### #### Secundo hunc Josue eumdem, id est Salvatorem nostrum, Deus unxit vel ad eum locutus est, quando super eum jam juvenem, ac pro virili aetate publico praedicationis officio jam idoneum, Spiritus sanctus in specie columbae descendit, protestante paterna voce de coelis: Hic est Filius meus dilectus in quo mihi bene complacui (Matth. III; Luc. III). Dictum est autem in illa secunda locutione Domini ad illum litteralem Josue: Confortare et esto robustus. Ac deinceps: Tollite librum istum, librum legis, ait Moyses, et ponite eum in latere arcae foederis Domini Dei nostri, ut sit sibi contra te in testimonium (Deut. XXXI). Quid igitur per haec innuitur, nisi quia nostro Josue humilitatis principi usque ad annum tricesimum latenti apud se praedicta Spiritus declaratione, cum testificatione paternae vocis mandatum est ut confortaretur, et esset robustus, id est ut ad praedicandum gladio suo, quo super femur suum erat accinctus, uteretur, et ad facienda miracula, ad ejicienda daemonia digito Dei armaretur, Spiritu Dei incederet robustus? Quid vero tunc fuit tolli legis librum, et poni in latere arcae contra Israel in testimonium, nisi ex tunc per passionem ejus adimpleri legem contra carnalem Israel, contra carnis Judaismum? Arca nempe, ut suo loco jam dictum est, fabricatum de massa generis humani Christi Dei corpus est. Arcae illius, corporis illius latus sacrosanctum lancea perforatum est, atque exinde sanguine pariter et aqua in redemptionem, atque sanctificationem nostri profluentibus lex consummata, lex adimpleta est. Itaque confortato, atque robustis animis incedente Josue liber legis Domini in latere arcae foederis Domini positus est, contra Israel in testimonium, quia fortiter praedicante ac robusto Dei digito daemonia ejiciente Salvatore nostro, lex per passionem ejus adimpleta est, posita contra Judaeos in testimonium, ita ut ex tunc accuset eos Moyses (Joan. V), quem inaniter, imo et stulte sperant defensorem suum. ####  |