| #### CAPUT 3 |

| #### #### Reversus est Ephraim in Aegyptum, et in Assyriis pollutum comedit. Non libabunt Deo vinum, et non placebunt ei. Sacrificia eorum, quasi panis lugentium, omnes qui comedent eum contaminabuntur, quia panis eorum, animae ipsorum non intrabunt in domum Domini. Recte ergo non specialiter dixerat, non habitabunt in ista terra Domini; sed generaliter, non habitabunt in terra Domini, quia videlicet sicut de illa corporaliter ejecti sunt in terra Domini, sic spiritualiter atque invisibiliter damnati sunt, ut animae ipsorum non intrent in illam coelestem domum Domini. Quare? Quia reversus est, inquit, Ephraim in Aegyptum, id est qui debuerant esse filii Abrahae, Aegyptii facti sunt, videlicet superbientes in peccatis suis, et propter superbiam suam excaecati et indurati. Notandum, quia tertio jam in ista invectione hoc ipsum dixit, licet verbis aut syllabis parumper demutatis. Supra namque dixerat: Aegyptum invocabant, et ad Assyrios abierunt: (Ose. VII). Ac deinceps: Ipsi in Aegyptum convertentur, et oblitus est Israel factoris sui (Ose. VIII). Nunc tertio dicit: Reversus est Israel in Aegyptum, et in Assyriis pollutum comedit. ####  |