| #### VERS. 17-19. |

| #### #### Hoc itaque visum est mihi bonum, ut comedat quis, et bibat, et fruatur laetitia ex labore suo, quo laboravit ipse sub sole, numero dierum vitae suae, quos dedit ei Deus, et haec est pars illius. Et omni homini cui dedit Deus divitias, atque substantiam, potestatemque ei tribuit ut comedat ex eis, et fruatur parte sua, et laetetur de labore suo, hoc est donum Dei. Non enim satis recordabitur dierum vitae suae, eo quod Deus occupet deliciis cor ejus. Qui praemisit mala quae vitare debemus, modo subjungit bona quae facere debemus. Dixerat esse malum et vanitatem pessimam quaerere et nimis amare fugitivas divitias. Et consulens semetipsum super hac relatione, quod rerum species, et dierum series fluitet, quae fluendo nos atterit, et quae fluendo peribit, animadvertit esse bonum ut capiat unusquisque fructus laborum suorum, ducens tempora jucundae vitae, nequaquam se fraudans de parte rerum sibi data. Si praesto est tibi potestas ex divitiis laetam degendi vitam, et rebus fruendi, quare recorderis prioris vitae, quomodo praeteritos peregeris annos? Quae retro sunt oblitus, et in anteriora te exercens (Phil. III) continuabis tibi gaudia felicis cursus, quod Deus tua commoda augens gratuito dono, occupet cor tuum nectare deliciarum. Omnia quaecunque scripta sunt, ad nostram doctrinam scripta sunt (Rom. XV), et dignum est ut pascamur istis deliciis. Ille fruitur bonis, ille jure laetificatur, qui rejecto pondere mundanarum rerum inde sibi aliquam accipit partem quam vita ejus requirit, secundum Apostolum, contentus victu et vestitu (I Tim. VI), et non recordatus quos voluit vita dierum, ad bravium vitae currit (Philip. III), dissolvi cupiens et cum Christo esse (Philip. I). Iste accipiet quod oculus non vidit, et auris non audivit, et in cor hominis non ascendit (I Cor. II). Ille ergo bonis fruitur, illius cor laetificatur; qui verba sanctae Scripturae studiose meditans inde cibat, inde potat, potatur et cibatur, et ita parte sibi data fruens, laborat sub sole, nunc ex parte videns, et ex parte prophetat, sperat quod totum videbit evacuata parte (I Cor. XIII). Itaque de dono Dei gratulans, laetatur in illo qui tantis cor ejus jam nunc occupat deliciis. Ille etiam bonis fruitur, et delectatur fruendo, quem panis Dominici corporis satiat, et debriat calix ille sacri cruoris, quo qui dignus est, felicem se esse sentiet. Talibus deliciis omnes electos Deus glorificat. ####  |