| #### CAPUT XVII. De inimicitiis inter mulierem et serpentem positis, et quod de peccato serpentis Deus non quaesierit, dicendo: |

| #### ####
| #### “Quare haec fecisti?” |
#### #### Et ait Dominus Deus ad serpentem: Quia hoc fecisti, maledictus eris inter omnia animantia et bestias terrae. Ab homine, cui cum iratus est, misericordiae recordari habet, Dominus Deus requisivit, et cum eo de facto ratiocinari dignatus est: cum serpente autem sibi ejusmodi nulla ratio est. Scriptum est enim, quia secundum multitudinem irae suae non quaeret (Psal. IX). Scimus autem quia super antiquum serpentem diabolum, ira Dei multa et interminabilis est. Ille vero serpens per quem ille draco locutus est, id est terrenum animal, nullam omnino rationem Deo redditurus est, quippe qui creatura irrationalis est. Igitur bene absque requisitione causae vel facti, sententiam super serpentem judex Deus edicit, quam et in utrumque serpentem clara et aperta enuntiatione spargit sic: Quia hoc fecisti, maledictus es inter omnia animantia et bestias terrae. Inimicitiam ponam inter te et mulierem, etc. Non imprecantis animo dixit, maledictus sis, sed enuntiativa designatione maledictus es, inquit. Hoc nempe more Domini observandum est, quod is qui omnia fecit valde bona, nullam corrumpit creaturam maledictione a semetipso effusa. Cum igitur ad serpentem dicit, maledictus es inter omnia animantia et bestias terrae, malum ejus meritum judiciaria aequitate tali sententia denuntiat. Odibile namque illud genus animantis factum esse denuntiat, super cuncta animantia et bestias terrae, ex eo quod minister diabolo exstitit ad perditionem ejus, qui ita est factus, ut praeesse debeat cunctis animantibus et bestiis terrae. Non enim idcirco serpens malitiosus et venenatus est, quia dixit Deus: Maledictus es, sed quia diabolo polluente, omnino odibilis factus fuerat, idcirco sic a Domino Deo pronuntiatum est. Dicit enim Pythagoras, de medulla hominis mortui, quae in spina est, serpentem creari, quod et alius quidam in libro suo commemorat, dicens: #### Sunt qui cum clauso putrefacta est spina sepulcro, #### Mutari credant humanas angue medullas. #### Quod si creditur, merito evenit ut sicut per serpentem mors hominis, ita et hominis morte serpens nascatur. Fertur autem, quod nudum hominem non sit ausus contingere. ####  |