| #### CAPUT XXXV. Item de conjunctione utriusque generationis, quod ne in illa propositum Dei perire potuerit. |

| #### #### Quis inter haec aestimare sufficit constantiam propositi Dei in eos, quos praescivit et praedestinavit, quos jam proposuerat vocare sanctos, cum diceret primis duobus masculo et feminae, quos creaverat: Crescite et multiplicamini? (Gen. I) Quomodo? nisi per multam virtutem benedictionis et bonae voluntatis ejus, in tanta multiplicitate adversae generationis, tam ante quam post diluvium, vigere vel superesse usquam potuit genus electorum? Vicit Dei bonitas iniquitatem nostram, et ad hunc Abram locutus repromisit ei, quod benedicerentur omnes gentes in semine ejus, quod est Christus. Et credidit, inquit Scriptura, Abraham Deo, et reputatum est ei ad justitiam (Gen. XV). Verumtamen nec in illo carnis ejus per Saram unico semine, scilicet, Isaac simplex electorum generatio fuit aut pura, sed cum duos illos generasset, alter ad Cain, alter pertinuit ad Abel. Jacob enim, inquit Dominus, dilexi, Esau autem odio habui. (Gen. XXV; Mal. I). Proficiente deinceps fidelis Abrahae progenie, magis ac magis in illa quoque gente conceptus mulieris multiplicati sunt, et talis secundum carnem propagatus est Israel, cui Deus merito per Prophetam diceret: Pater tuus Amorrhaeus, et mater tua Cethaea (Gen. XXII). Interea ventum est ad David, et huic aliquid plus dictum est de illo semine supernae benedictionis. Nam, cum ad Abraham Christus homo tantum designatus fuisset per repromissionem, qua dictum est, In semine tuo benedicentur omnes gentes, jurante Domino David veritatem, et dicente ad eumdem regem et prophetam: De fructu ventris tui ponam super sedem suam (Psal. CXXXI). Jam rex Christus designatus est. Deinde in transmigratione Babylonis, destructo templo vetere, novum reaedificari conceditur, in typum novi sacerdotii, quod vetere sacerdotio decedente successurum erat et ostenditur Zachariae prophetae (Zach. III) Jesus sacerdos magnus indutus sordidis vestibus, quibus nostra peccata figurantur, quae super se suscepit pontifex magnus Jesus Christus, et auferuntur ab eo sordida mortalitatis nostrae vestimenta, et induitur mutatoriis, id est, nova resurrectionis et immortalitatis gloria. Itaque Dei Filius homo rex atque sacerdos praemonstratus, tandem de Spiritu sancto conceptus ex Virginis utero nascitur semen benedictionis, per quod omnis maledictio superetur. ####  |