| #### CAPUT XXVIII. De eadem, et quod osculatus est eam, elevataque voce fleverit. |

| #### #### Adhuc loquebantur, et ecce Rachel veniebat cum ovibus patris sui. Nam gregem ipsa pascebat. Quam cum vidisset Jacob, et sciret consobrinam suam, ovesque Laban avunculi sui, amovit lapidem quo puteus claudebatur, et adaquato grege, osculatus est eam. Elevataque voce, flevit, etc. Quanto melius hic, pastoribus illis lapidem amovit, gregemque adaquavit, qui damnatis traditionibus pharisaicis, veritatem Scripturae sine personarum exceptione praedicavit (Matth. XXII), non exigens ut ad se plebium greges congregarentur, quamvis ultro irruerent, et de civitatibus properarent ad eum (Luc. VIII), sed circuibat per civitates et castella (Matth. IX), poenitentiam, inquiens, agite, appropinquabit enim regnum coelorum, quod erat elevata voce flere (Matth. IV). Unde et quodam loco non poenitentibus dicit: Lamentavimus, et non plorastis (Luc. VII); sic adaquato grege osculatus est eam, quae plane jam aliqua, sed parva futurae conjugis confoederatio fuit; quia videlicet non valde multos ex Judaeis praedicatione sua sibi copulavit. Idcirco autem illam osculatus est, quod consobrinam suam esse sciret. Consobrini dicuntur, quasi consororum, eo quod ex sororibus, sive ex fratre et sorore sunt progeniti. Et quidem omnes Judaei secundum carnem, Domino erant propinqui; sed non ille, hoc de omnibus scivit, id est, non omnium propinquitatem appropinquavit, cujus scire appropinquare est et approbare. Quos ille suo more scivit, illorum parvam quantitatem osculatus est, id est, sibi adjunxit, suaque illis secreta revelavit tanquam amicis. At illa festinans nuntiavit patri suo. Bene, nam per illos paucos, quos ex Synagoga discipulos habuit, toti mundo, cujus totum in Laban, partes autem in filiabus ejus, ut ante diximus, secundum electionem figurantur, Dominus Christus innotuit. Auditis autem causis itineris, quam prono illum affectu exceperit, brevi confestim enuntiatione declarat. Os meum es, et caro mea. Idem enim est ac si diceret: En mea sunt tua, tu enim os meum es, et caro mea. Rursus ille quam benigno servitio sese submiserit, quamque temperanter conjugium exspectavit, ex sequentibus manifestum est: Et postquam impleti sunt dies mensis unius, divit ei: Num quia frater meus es, gratis servies mihi? Dic ergo quid mercedis accipies? Habebat vero duas filias, nomen majoris Lia, minor appellabatur Rachel. Sed Lia lippis erat oculis, Rachel decora facie, et venusto aspectu. Ecclesia de gentibus, quae ut supra dictum est per Liam figuratur, lippis erat oculis; etenim idololatriae vitio sorduerat, in vitiis mentis ejus, et corrupta fuerat rationis vis, nec videre poterat claritatem ejus, quae in coelo est, unius veraeque deitatis. E contrario, Synagoga quae per Rachelem significatur, pulchra facie et venusto erat aspectu, videlicet ex eo quia notus in Judaea Deus, et in Israel magnum nomen ejus (Psal. LXXV). ####  |