| #### CAPUT 16 |

| #### #### Igitur et hic cum dicit, ####
| #### “ecce ego mitto vos sicut oves in medio luporum,” |
#### #### et ubicunque se pastorem profitetur, suosque sequaces nuncupat oves, duplicem affert utilitatem, quia et illos informat ad mansuetudinem, ut discant ab eo quod sit mitis et humilis corde, et cum omnibus hominibus pacem studet habere, ut nullam habeant adversus eum occasionem justae querelae. Exitus probavit quam veraciter ab eo hoc praedictum fuerit: ####
| #### “Ecce ego mitto vos sicut oves in medio luporum.” |
#### #### Ubi enim exsequebantur suae missionis officium, diversis in locis ab hominibus impiis, tanquam oves a lupis, invasi sunt, lacerati sunt, et cum male tractarentur, non aperuerunt os suum, inter omnes et apud omnes ita prudentes sicut serpentes, ita simplices sicut columbae. In quo prudentes sicut serpentes? In eo nimirum, quod cum flagellarentur, occiderentur, lapidarentur, et de civitate in civitatem dispellerentur, cautissime ac vigilantissime agebant, atque patiebantur, tradentes quidem lupis rapacibus corpora sua, custodientes autem Deo Creatori suo corda sua, secundum similitudinem serpentis, qui dum percutitur, totum percutienti objicit corpus, maxime pro capite sollicitus, ut quoniam vulneribus carere non potest, saltem caput in quo sibi vita est, utcunque protegatur. Nonne caput hujuscemodi ovium est Agnus Dei Christus? Pro quo dum corpora sua tradunt ad supplicia et dispendium vitae praesentis sustinent, ut Christum lucrentur, profecto prudentes sicut serpentes inveniuntur. In quo autem simplices sicut columbae? In eo videlicet quod nihil eorum faciunt, quae corvi solent facere: corvi, inquam, id est homines mali, rapaces, cupidi, pro mundo vel pro his quae mundi sunt, litigantes, invicem mordentes, invicem laniantes. Ita fit ut, dum nihil rapiunt, nullius rem concupiscunt, et omnia innocentes aspiciunt oculis simplicibus, oculis columbarum, nec solum non rapiunt, verumetiam derelinquunt, dando in usus pauperum, quemadmodum oves, et lac suum et lanam suam capientibus non contradicunt, et insuper corpora sua percutientibus exponunt, solum custodientes caput suum Christum. Ita, inquam, fit, ut et lupis et leonibus et ursis nulla sit occasio porrecta lacerandi eos, flagellandi eos, occidendi, et de civitate in civitatem persequendi eos. ####
| #### “Cavete autem ab hominibus. Tradent enim vos in conciliis, et in synagogis suis flagellabunt vos, et ad praesides et ad reges ducemini propter me, in testimonium illis et gentibus.” |
#### #### Hic est effectus similitudinis serpentium, quem dixit: ####
| #### “Estote ergo prudentes sicut serpentes,” |
#### #### scilicet ####
| #### “cavete ab hominibus,” |
#### #### ut subaudias vel subintelligas, ne homines percutiant caput, totumque obducite, et percutiendum exponite corpus, secundum similitudinem serpentis, de quo jam supra dictum est. Nam hoc est cavere ab hominibus, scilicet intentos esse et valde sollicitos, ne fiant quod homines moliuntur, ne vos, aut terroribus concutiant, aut blandimentis seducant, ut negligatis metu mortis Christum, qui est caput vestrum. Terribile valde est, si rite perpendas, quod cum dixisset, ####
| #### “et in synagogis suis flagellabunt vos, et ad praesides et ad reges ducemini propter me,” |
#### #### addidit, ####
| #### “in testimonium illis et gentibus.” |
#### #### Cujusnam rei in testimonium? et quo in tempore revelandum est testimonium? Nimirum in die judicii, quando faciendum erit, ut, quemadmodum supra dixit, tolerabilius sit terrae Sodomorum et Gomorrhaeorum, quam illi civitati quae vos, inquit, non receperit. Quale enim erit in illa die hujusmodi testimonium contra se videre, ut non se possint excusare et dicere: Domine, quando misisti nuntios tuos ad nos, qui praenuntiarent de judicio isto, et non recepimus eos? Diceret enim illis Rex sedens super sedem majestatis suae: Amen dico vobis, ecce isti sunt quos misi ego in medio vestrum, sicut oves in medio luporum, et ecce cicatrices flagellorum quibus flagellastis eos in synagogis vestris; imo ecce signa clavorum in manibus et pedibus meis, quibus me confixistis. Unde et nunc scio reprobare malum et eligere bonum, certum habens tam ex meipso quam ex istis quos sicut me et propter me occidistis et persecuti estis, contra vos testimonium, atque inde est irreprehensibile judicium. ####  |