| #### CAPUT XLIV. Prompta ad inquirentes responsio puellae dicentis: |

| #### ####
| #### “Vadam,” |
#### #### quid significet. Et de meditatione Isaac egresso in agrum. #### Vocemus puellam et quaeramus ipsius voluntatem. Cumque venisset vocata, sciscitati sunt: Vis ire cum homine isto? Quae respondit: Vadam. Jam ante responderant Laban et Bathuel, dicentes: A Domino egressus est sermo, et non possumus extra placitum ejus quidquam aliud loqui tecum. Quid ergo est quod nunc haesitantes frater et mater dicunt, vocemus puellam? Hoc profecto judicii vel experimenti apostolici signum est. Primitivae namque Ecclesiae, quae ex Judaeis fuit sub apostolis, typum tenet haec domus Rebeccae. Murmuraverunt autem quidam dicentes Petro apostolo: Quare introisti ad viros praeputium habentes? Et dicebant: Quia nisi circumcidamini secundum legem Moysi, non potestis salvi fieri (Act. XI). Tunc profecto id agere volebant, ut non Rebecca ad Isaac proficisceretur, sed Isaac propter Rebeccam reverteretur, quod pater Abraham abhorruerat, dicens: Cave ne filium meum reducas illuc. Vocata ergo puella III cum interrogaretur, Vis ire cum homine isto? cito ac breviter respondit, vadam. Consulta namque sacra Scriptura, utrum gratiam Dei vellet cum Christo ad gentes dirigi, cito, ut in Actibus apostolorum legimus, respondit verba haec: Post haec revertar, et aedificabo tabernaculum David quod cecidit et diruta ejus reaedificabo, et erigam illud, ut requirant caeteri hominum Dominum, et omnes gentes super quas invocatum est nomen meum, dicit Dominus faciens haec (Act. XV).Igitur Rebecca et puellae ejus ascensis camelis secutae sunt virum. Quod hic cum Rebecca puella, hoc in psalmo praedicto cum columba argentea et aurea juvenculae tympanistriae, et quod hic servus, hoc ibi praecipue Benjamin adolescentulus, ibi, inquit, Benjamin adolescentulus, in mentis, excessu (Psal. LXVII), id est, Paulus apostolus, de tribu Benjamin, usque ad tertium coelum raptus (II Cor. XII). Istae, inquam, puellae, illae sunt juvenculae tympanistriae comitantes Rebeccam, et auream ferventibus studiis honorantes columbam tympanizando, id est, testimonia Christi dulciter personando, et tympanistrio concentu clamando adversus feras et tauros, id est, haereses et haeresiarchas superbos. Increpa feras arundinis, congregatio taurorum in vaccis populorum, ut excludant eos qui probati sunt argento (Psal. LXVII). Ita Scripturarum decor virgineus, ut Christo filios pariat, ad gentes proficiscitur; jam enim Christus praecesserat illuc. Hoc namque per illud innuitur, quod dictum est: Habitabat enim Isaac in terra australi, et egressus fuerat ad meditandum in agro. Secundum litteram terra autri Geraram significat, unde a patre quondam ad immolandum abductus fuerat. Studiumque boni viri praedicatur, meditantis in testamento Dei Abraham patris sui, et ob hoc solitudinem amantis. Qualem Scriptura commendat, cum dicit: Bonum erit homini, cum portaverit jugum ab adolescentia sua; sedebit solitarius, et levabit se super se (Thren. VII). Mystice autem illud significat, quia Dominus Jesus solus orans meditabatur secundum voluntatem Patris de caeremoniis Judaeorum egredi, et in deserta gentium agrestium proficisci. Et hoc in terra australi, id est, in dispositione Spiritus sancti, inclinata jam die, id est, novissimo saeculi tempore. Eo tempore, inquit, ambulabat ad puteum, cujus nomen est Videntis et Viventis. Quo videlicet nomine Agar puteum illum, ut superius jam dictum est, appellavit. Mirum atque perpulchrum est quod et Rebecca ad puteum inventa, et ad puteum nihilominus tendens, inventus est Isaac, qui videlicet, quanquam una sit aqua sapientiae vel scientiae Dei, alius tamen legis, et alius est puteus Evangelii, quo sanctus et vivificans Scripturae Spiritus, Christo vocante, contendit. ####  |