| #### CAPUT IV. De prophetiae Joel testimonio, quam perfecte, quam opportune pro tempore et re illud Petrus eduxit qui erat sine litteris. |

| #### #### Stupentibus quibusdam et mirantibus ad invicem atque dicentibus: Nonne ecce omnes isti, qui loquuntur, Galilaei sunt; aliis autem irridendo dicentibus: Quia musto pleni sunt isti, stans Petrus cum undecim elevavit vocem suam, et locutus est: Viri Judaei, et qui habitatis Hierusalem universi, hoc vobis notum sit, et auribus percipite verba mea. Non enim, sicut vos aestimatis, hi ebrii sunt, cum sit hora diei tertia, sed hoc est praedictum est per prophetam Johel. Et erit in novissimis diebus dicit Dominus: Effundam de spiritu meo super omnem carnem, et prophetabunt filii vestri et filiae vestrae (Act. II), etc. Ecce quale quantumque est in isto, de quo loquimur Spiritu intelligentiae perlustrari. Homo idiota, et sine litteris volumen propheticum celeri mente revolvit, clausum et signatum litteratis, congruumque secundum tempus et rem testimonium, certa voce, non dubio sensu, coram cunctis publice recitavit. Et vide quam potenter, quam efficaciter pene totum prophetam hactenus obscurum scire volentibus explanavit. Praemiserat enim propheta dicens: Residuum erucae comedit locusta, et residuum locustae comedit bruchus, et residuum bruchi comedit rubigo, expergiscimini, ebrii, et flete, et ululate omnes, qui bibitis vinum in dulcedine, quia periit ab ore vestro (Joel. I), etc.; deinde intulerat: Et erit post haec: Effundam spiritum meum super omnem carnem, et prophetabunt filii vestri, et filiae vestrae (Joel. II), etc. Nimirum hoc nobis intelligibile fecit sermo apostoli, quod latebat in istis prophetae litteris, scilicet post eversionem prioris populi effusum iri Spiritum sanctum super servos et ancillas Dei, id est super centum et vigenti credentium nomina, quod tunc in illo coenaculo factum fuerat, qui numerus, id est centum viginti ab uno usque ad quindecim, paulatim per incrementa surgens, quindecim graduum numerum efficit, qui in Psalterio mystice continentur. Nam illius eversio populi per quatuor haec facta est, erucam, locustam, bruchum, et rubiginem, id est per quatuor regna haec, Babylonicum, Persicum, Macedonicum atque Romanum. Quid post haec futurum esset, latebat in eisdem prophetae litteris, sed ecce litteram Spiritus intelligentiae Petro manifestavit, Petrus mirantium auribus patenter edixit. Nec vero opus erat ut de singulis explanando pertractaret, quid intendendo, scilicet per prophetam Dominus dixisset: Effundam spiritum meum super omnem carnem, et prophetabunt filii vestri et filiae vestrae, senes vestri somnia somniabunt, et juvenes vestri visiones videbunt (ibid.). Palam quidem omnibus hoc factum erat, quamobrem et stupebant omnes, alii quidem mirantes, alii autem etiam irridentes, eosque musto plenos esse dicentes. ####  |