| #### CAPUT XI. De benedictione Ruben; quod illi assimilentur, qui de haeresi ad catholicam Ecclesiam revertantur. |

| #### #### Congregatis principibus populi, cum tribubus Israel, ait: Vivat Ruben, et non moriatur, et sit parvus in numero. Quare sit parvus in numero? Videlicet quia ascendit cubile patris sui, et maculavit stratum ejus. Nam pro causa hac, effusus es, inquit pater ejus Jacob, sicut aqua, non crescas (Gen. XLIX). Vivat tamen, et non moriatur, ut hac contentus sit venia, factus indignus primogeniti gloria spiritualiter qui ascendit cubile patris, et maculavit stratum ejus, videlicet haereticus qui Ecclesiam corrupit sponsam Christi, adulterando verbum Dei, si ad patris gratiam redierit, vivat et non moriatur: sit tamen parvus in numero, id est non multiplicetur ecclesiasticis honoribus, sed laica sit communione contentus. ####  |