| #### CAPUT XLVII.Cur dicendo, |

| #### ####
| #### “et stellas” |
#### #### , non addidit, et sint in signa et tempora, et de eodem die quarto, et quid sit dies quartus. #### Et fecit, inquit, Deus duo luminaria magna, luminare majus, ut praeesset diei, et luminare minus, ut praeesset nocti, et stellas. Notandum in hac repetitione, cum dicit, et fecit Deus duo luminaria magna, et stellas, non addidit, in signa, videlicet ne occasionem daret illis qui putant in stellis signa esse fatalia, homines quippe creaturae magis, quam Creatoris imitatores, et a creatura mundi cognitum Deum non sicut Deum glorificantes, aut gratias agentes, in isto quoque dicentes se esse sapientes, stulti facti sunt (Rom. I), dum stellis pene omnem Creatoris ascripsere potestatem, ita ut dicerent ex earum momentis vitae et mortis sui fatalem pendere necessitatem. Hujusmodi suspicio de hac Scriptura nasci non potuit. Nam cum dixisset, et fecit Deus duo luminaria, sic subjunxit, et stellas, ut in signa subaudire non liceat. Attamen et stellae in quaedam signa, et in quaedam tempora sunt, quae salva pietate Christianus homo suscipere vel attendere queat, verbi gratia, de qualibus loquitur Scriptura: Quis fecit Arcturum, et Hyadas, et Oriona? (Job. IX.) Item: Nunquid conjungere valebis micantes stellas Pleiades, aut gyrum Arcturi dissipare poteris? Nunquid produces Luciferum tempore suo, aut Vesperum super filios terrae congregare facies? (Job XXXVIII.) Haec et his similia suscipere, et ex illis serenitatis procellae significationes attendere perniciosum non est, imo pavidis maxime nautis utile est. Amplius autem ex hujusmodi positionibus vel significationibus stellarum spiritualem sensum per idoneas similitudines capere laudabile est. Item, et tempora noctis de altitudine cujuslibet stellae, ex his quae fixae cum firmamento fuerunt, admoto horoscopo, deprehendere jucundum artificium, atque innoxium exercitium, imo et nocturnae laudis Dei, quibus horis fiat, pulchrum spectaculum est. Sed de hujusmodi ad praesens negotium non pertinet. Nam qui vere sapientiam quaerit, et a creatura mundi Creatorem cognoscere, glorificare et gratias agere cupit, hoc solum de illa scire contentus est, quod, sacra testante Scritura, creatrix divina instituit, videlicet quod ad hoc posuerit ea quae praedicta sunt, id est luminaria et stellas, in firmamento coeli ut lucerent super terram, ut praeessent diei ac nocti. Et vidit Deus quod esset bonum, vidit, inquam, et verum vidit, neque in suo visu falsus est. Nam vere bonitatis ejus bonus hic effectus, bona inquam, et pulchri boni operis ejus quarta haec species est, factumque est hoc vespere et mane, quia videlicet et erat prius in occulta et invisibili dispositione, et nunc est in hac visibili specie praeclara dies Verbi aeterni, pulchra et lucida clarificatio unigeniti Filii. ####  |