| #### CAPUT XIII. Quanta alibi severitate fornicationem, et idolothyta singulis suis persequuntur scriptis. |

| #### #### Suaviter quidem et cum spiritu mansuetudinis de illo sancti Spiritus consilio, vel de illo consilii Spiritu sancto processit hoc dictum sive scriptum ut non fornicemur, et ut ab immolatis simulacrorum abstineamus, sed et huic mansuetudini non obtemperantibus virga parata est. Dicit enim unus ex illo conventu notae charitatis et mansuetudinis apostolus: Si quis venit ad vos, et hanc doctrinar non affert, nolite accipere eum in domum, nec ave ei dixeritis. Qui enim dicit illi ave, communicat operibus ejus malignis (II Joan. 10, 11). Item quod alius cum dixisset: Quid vultis in virga veniam ad vos, an in charitate et spiritu mansuetudinis (I Cor. IV), continuo, quia causa postulabat, virgam exerens: Omnino, inquit, auditur inter vos fornicatio, et talis fornicatio qualis nec inter gentes, ita ut uxorem patris aliquis habeat. Et vos inflati estis, et non magis luctum habuistis, ut tollatur de medio vestrum, qui hoc opus fecit. Hac increpatione praemissa, confestim dicendo percutit, et percutiendo dicit: Ego quidem absens corpore, praesens autem Spiritu jam judicavi eum, ut praesens, qui sic operatus est, in nomine Domini nostri Jesu Christi, congregatis vobis et meo Spiritu cum virtute Domini Jesu tradere hujusmodi Satanae (I Cor. V). Et hanc ipsam virgae percussionem non de furore, sed de consilio procedere satis indicans, tradere hujusmodi Satanae, continuo subjunxit: In interitum carnis, ut spiritus salvus sit in die Domini nostri Jesu Christi (ibid.). Nam et hoc est de antiquo consilio Sapientiae, dicentis: Percute filium tuum virga, et liberabis animam ejus a morte (Prov. XXIII). Illo suae percussionis exemplo sanctam esse volens disciplinae severitatem: Scripsi vobis, inquit: Ne commisceamini fornicariis. Et exponens quid dixerit, et determinans de quibus fornicariis scripserit, continuo dicit: Non utique fornicariis hujus mundi, sed si is, inquit, qui frater appellatur, sit fornicator, aut avarus, aut idolorum cultor, aut maledicus, aut ebriosus, aut rapax, cum hujuscemodi nec cibum sumere (I Cor. V). Non igitur leviter acccipiendum quod in illo conventu, in illo sancti Spiritus consilio tam suaviter dictum aut scriptum est, quippe cum non soli qui illa faciunt, sed et inter quos facta sunt, virga percutiantur apostolica, si non separentur, si non luctum et ipsi habeant, et severissimae poenitentiae fornicatores subjiciant. Et de fornicatione quidem unus idemque omnibus sensus est, quia inquinat, et munda conscientia nullatenus admitti potest. De his autem quae idolis immolantur, diversitas sensuum quaestionem moverat eidem Apostolo, ut diceret: Scimus quia nihil est idolum in mundo (I Cor. VIII). Item: Scimus quia omnes scientiam habemus. Sed scientia inflat, charitas vero aedificat (ibid.). Itemque post multa: Quid ergo? dico quod idolis immolatum sit aliquid, aut quod idolum sit aliquid? Sed quae immolant gentes daemoniis immolant, et non Deo (I Cor. X). Tandemque quaestionem sive litem eamdem certa discretione dirimens: Si quis, ait, vos vocat infidelium et vultis ire, omne quod vobis apponitur manducate, nihil interrogantes propter conscientiam. Si quis autem dixerit: Hoc immolatum est idolis, nolite manducare propter illum qui indicavit et propter conscientiam. Conscientiam autem dico non tuam. sed alterius (ibid.), subauditur ne in errorem inducatur, quia videlicet quamvis ab idoli devotione tua conscientia sit libera, cavendum tamen est tibi, ne putet alter quod venerationis causa edas idolis immolata. Nam hoc intendens, et ad cautelam hanc instruens, superius dicebat: Si enim quis viderit eum qui habet scientiam in idolo recumbentem, nonne conscientia ejus cum sit infirma aedificabitur ad manducandum idolothyta et peribit infirmus in tua scientia frater, propter quem Christus mortuus est? (I Cor. VIII.) Et continuo bonum, et salutare suo cum exemplo satis temperanter consilium porrigens: Quapropter, inquit, si esca scandalizat fratrem meum, non manducabo carnem in aeternum, ne fratrem meum scandalizem (ibid.). ####  |