| #### CAPUT XXXVI. Item determinationes sive distinctiones sex aetatum mundi quamdam habentium similitudinem cum primis sex diebus saeculi. |

| #### #### Istae sunt sex aetates mundi certis terminis, certisque gratiae distinctae incrementis. Prima namque ab Adam: secunda a Noe: tertia ab Abram: quarta a David: quinta a transmigratione Babylonis; sexta ab incarnatione Domini. Et in prima factis tantummodo, ipse Christus praefiguratur. In secunda jam et ille praesignatur itidem factis, et praeterea sermone familiari Dominus Deus cum hominibus foedus componit. Tertia jam nasciturus promittitur, in quo benedicendi sumus. Quarta, jam rex. Quinta, jam sacerdos quoque fore praemonstratur. Sexta, tandem ipse per mysterium Incarnationis mundum ingreditur. Istae sex aetates, sex primis diebus respondent, de quibus hactenus dictum est, sed quae in illis diebus facta sunt naturalia, in istis autem aetatibus doctrinalia sunt. Nec enim hic novae naturae formantur, sed deformata natura hominis, ad reformationem praeparatur. Proinde et illa dierum opera (sicut jam in principio hujus operis dictum est) ad personam Patris: haec autem proprie pertinent ad personam Filii. Itaque sicut Pater Filio, et Filius Patri in nullo est dissimilis, sic eodem ordine quo et in illis diebus demonstratum est: eodem, inquam, in istis aetatibus demonstrandum est, intimatum esse timoris, pietatis, scientiae, fortitudinis, consilii, intellectus et sapientiae spiritum. Nam in eo quod, ejecto homine de paradiso voluptatis, cherubin et flammeus gladius atque versa tilis ante paradisum collocatus, et deinde diluvium in mundo inductum est, timor: in eo quod per arcam cum paucis justitiae suae consortibus Noe servatus est, et cum hominibus Deus pactum suum constituit, pietas: in eo quod ad Abraham repromissio facta de incarnatione Christi, et lex posteris ejus data est, scientia: in eo quod victoriosis populi Dei regibus rex idem Christus repromissus est, fortitudo: in eo quod fidelis et misericors pontifex in restauratione templi secundum Zachariam prophetam praesignatus est, consilium: in eo quod incarnatus et passus sensum aperuit hominibus ut intelligerent Scripturas, intellectus: in eo quod ingressus in gloriam suam visione suae majestatis omnia coelestia implet, sapientia recte commendatur. Siquidem et septima aetas, et septimus dies, una eademque divinae festivitatis requies est. Hanc speculationem verbi Dei, per tot incrementa mundo manifestati, jam nunc ingressuri, ipsum rogemus Verbum Patris ut lucerna sit pedibus, et lumen semitis nostris. #### [Finis primae partis libri hujus de sancta Trinitate et operibus, respicientis opera Patris, primae personae Trinitatis ejusdem.] ####  |